LUKAS 8 - BIBLE & BUKU ENDE ONLINE\n8:1 Salpu i dibolus Ibana ma angka huta dohot lumban marjamita, laho mamaritahon harajaon ni Debata; na sampuludua i do donganna,\n8:2 nang deba parompuan naung pinamalumna sian angka tondi na jahat dohot sian parsahiton, i ma si Maria, na margoar Magdalena, na tinadingkon ni pitu tondi na hodar,\n8:3 dohot si Johanna, dongan saripe ni si Kusa, juara bagas ni si Herodes, dohot si Susana, ro di torop na asing, na manatap Ibana sian sinadongannasida.\n8:4 Asa dung pungu torop jolma jala marroan tu jolona sian angka huta i sude, marumpama ma Ibana:\n8:5 Na laho ma sahalak panabur manaburhon boni. Jadi di na manabur i ibana, adong ma deba na mamiltik tu dalan, gabe tardege ma i jala diparguti pidong na martongatonga langit.\n8:6 Na deba madabu tu batu; jala dung tubu, rahar ma, ala so maraek.\n8:7 Na deba madabu tu tongatonga ni parsihupian, jala rap tubu ma sihupi i, dipisat ma i.\n8:8 Ia na asing i madabu tu tano na denggan i; jala dung tubu, diparbuehon ma saratus lompit. Dung didok songon i, dijouhon ma: Hamu, angka parpinggol na marbinege, pinggol umpama i.\n8:9 Disungkun angka siseanna ma Ibana taringot tu umpama i.\n8:10 Gabe didok ma: Dilehon do tu hamu pamotoan di hahomion ni harajaon ni Debata; alai marhitehite umpama do tu angka na asing, asa unang diida, nang pe dibereng, jala unang diantusi, nang pe dibege.\n8:11 Alai on ma umpama i: Ia boni i, hata ni Debata do.\n8:12 Anggo na di dalan i, i ma angka na umbegesa, dung i ro ma sibolis i, dibuat ma hata i sian rohanasida, asa unang porsea nasida, unang dapotan haluaon.\n8:13 Anggo na di batu i, i ma angka na las roha manjangkon hata i, dung dibege; alai ndang marurat nasida, sangombas do nasida porsea, jala di masa ni pangunjunan marbalik nasida.\n8:14 Anggo na madabu tu parsihupian i, i ma angka na umbegesa, gabe laho ma nasida, hapusohan binahen ni pangkolsohon, hamoraon dohot hahisapon ni ngolu on, jala ndang matoras parbuena.\n8:15 Alai anggo na tu tano na denggan, i ma angka na mameop hata binegena i di bagasan roha na bonar jala na denggan, gabe saut marparbue di bagasan habengeton.\n8:16 Alai ndang adong na pagalakkon palito, gabe dihungkuphon ampang tusi, manang dibahen tu toru ni parate; tu parpalitoan do dibahen, asa diida angka na ro i palito i.\n8:17 Ai ndang adong na buni, na so patar muse; jala ndang adong na simo, na so tangkas tandaon muse jala mullop.\n8:18 Dibahen i pamanat hamu ma, manang songon dia parbinegemuna; ai tu paradongan lehonon do, alai buaton ma sian na so paradongan na adong di ibana di rohana.\n8:19 Dung i ro ma inana dohot angka anggina manopot Ibana, gabe ndang tarbahensa tolhas tu jolona, dibahen torop ni halak.\n8:20 Jala adong ma na paboahon tu Ibana: Inangmu dohot anggimu jongjong dibalian; naeng idaonnasida do Ho!\n8:21 Alai ninna Jesus ma mandok nasida: Angka on na umbege jala mamarangehon hata ni Debata, i do dainang, i do angka anggingku!\n8:22 Jala di na sadari bongot ma Ibana tu parau rap dohot angka siseanna, laos didok ma tu nasida: Tataripari ma tao i; dung i borhat ma nasida.\n8:23 Di na marparau i nasida, nok ma matana. Jadi turun ma habahaba siappalautus tu tao i, gabe disangkopi galumbang i ma nasida, pola tarmara.\n8:24 Jadi didapothon nasida ma Ibana, disungguli ma: Ia hatanasida: Guru! Guru! Na mago ma hami! Dung i hehe ma Ibana; hona hata ma alogo i dohot galumbang ni aek i dibahen, gabe so ma jala menak.\n8:25 Alai ninna ma mandok nasida: Didia do haporseaonmuna? Alai mabiar do nasida huhut longang, jala masipandohan: Halak dia ma On ulaning? Gari angka alogo i dohot aek i dipaksa, jala dioloi do Ibana.\n8:26 Marlayar nasida tu luat Gadara, tondongkon ni luat Galilea.\n8:27 Asa dung tardarat Ibana, dapotsa ma sada halak, isi ni huta i, partondi na hodar; nunga na nia lelengna ndang olo be marabit jala ndang olo mian di jabu, di angka parbandaan do ibana.\n8:28 Alai disi diida Jesus, mangangguhi ibana manungkap di jolona, jala gogo ma soarana mandok: Marhua Ho tu ahu, Jesus, Anak ni Debata Na tumimbul? Huelehelek Ho, unang ahu arsahi!\n8:29 Ai didokkon Jesus do tondi na hodar i ruar sian jolma i. Nunga jotjot disoroi ibana, gabe dirantei jala dibeangkon halak ibana laho mangaramoti; alai dirapui tondi i do angka ihot i jala dihidahida ibana tu halongonan.\n8:30 Disungkun Jesus ma ibana: Ai ise goarmu? Gabe didok ma: Loksa do goarhu. Ai torop do tondi na jahat sorang tu ibana.\n8:31 Laos dielehelek nasida Ibana, unang dipaksa nasida turun tu banua toru.\n8:32 Alai adong ma disi, di robean i, babi sapunguan na balga na manjampali, gabe dipangido, asa diloas nasida mambongoti angka i; jadi dioloi ma.\n8:33 Gabe ruar ma tondi na jahat i sian jolma i, dibongoti ma angka babi i, jadi marbubur ma na sapunguan babi i sian rura tu tao, laos mate mogap.\n8:34 Alai dung diida angka parmahan i na masa i, maporus ma nasida, dibaritahon ma i di huta dohot di angka ladang.\n8:35 Gabe ruar ma nasida marnida naung masa i; didapothon ma Jesus, jadi jumpang nasida ma halak, na jahat i, marabit jala marroha, hundul di lambung pat ni Jesus, jadi hatahutan ma nasida.\n8:36 Alai angka na marnidasa, i do paboahon tu nasida pangalaho ni hamamalum ni na sinorangan ni angka tondi na hodar i.\n8:37 Jadi dielehelek saluhut pangisi ni luat humaliang Gadara ma Ibana, asa sumurut sian nasida, ai biahaton situtu do nasida. Laos bongot tu parau ma Ibana laho mulak.\n8:38 Dielehelek halak na tinadingkon ni tondi na jahat i do Ibana naeng dongananna Ibana nian; alai dipalaho do ibana, ninna ma:\n8:39 Muli ma ho tu jabum, pajojor ma saluhut na binahen ni Debata tu ho! Jadi laho do ibana, dibaritahon ma di sandok huta i nasa na binahen ni Jesus tu ibana.\n8:40 Asa dung mulak Jesus, dijangkon natorop i do Ibana, ai nunga dipaimaima hian Ibana.\n8:41 Jadi ro ma sahalak, na margoar si Jairus, sintua ni parguruan i do ibana; dipatungkap ma dirina tu jolo ni Jesus mangelehelek Ibana, asa ro tu jabuna.\n8:42 Ai matemate ne do boruna sisadasada, na marumur sampuludua taon. Jadi laho mandapothon tusi, hona sosak ma Ibana dibahen natorop i.\n8:43 Dung i adong ma parompuan sahalak, naung sampuludua taon lelengna marsahithon bulan; nunga dipasuda sude artana tu angka pandaoni, so tarpamalumsa.\n8:44 I do na ro mandapothon Jesus, sian pudi ma dijama rambu ni ulosna, jadi manigor montok ma mudar i.\n8:45 Gabe didok Jesus ma: Ise do i na manjama Ahu? Dung sude mansoadahon, ninna si Petrus rap dohot angka donganna ma: Guru, natorop i do manosak jala mamonjoti Ho!\n8:46 Alai ninna Jesus do: Adong do na manjama Ahu! Ai huhilala, ruar do gogo sian Ahu.\n8:47 Diantusi parompuan i ma, na so buni hape pambahenna i, jadi angka hitir ma ro, disomba ma Ibana, dipajojor ma di jolo ni saluhut natorop i alana, umbahen na dijama, ro di hamamalumna di na santongkin i.\n8:48 Gabe ninna ma mandok ibana: Haporseaonmi do na paluahon ho, inang; mardame ma ho muli!\n8:49 Mangkatahon i dope Ibana, adong ma na ro sian jabu ni sintua ni parguruan i mandok: Nunga mate borumi; unang be lojai Guru i!\n8:50 Umbege i Jesus, dialusi ma ibana: Unang ho mabiar, asal porsea ho; sai mangolu do ibana!\n8:51 Dung sahat tu jabu, ndang diloas bongot halak, dungkon ni si Petrus, si Johannes dohot si Jakobus, angkup ni ama dohot ina ni dakdanak i.\n8:52 Tangis do sasude mangandungi na mate i. Alai ninna ma: Unang hamu tangis! Ai ndang na mate ibana, na modom do!\n8:53 Gabe diparengkeli nasida Ibana, ala diboto naung mate.\n8:54 Alai ditangkup Ibana ma tanganna, dijouhon ma: Hehe ma ho, butet!\n8:55 Gabe mulak ma hosana, jadi manigor hehe ma; didokkon Jesus ma lehonon dakdanak i mangan.\n8:56 Tarmali ma natorasna i; alai dipopai ma nasida, unang dihatahon na masa i.


LUKAS 10 - BIBLE & BUKU ENDE ONLINE\n10:1 Dung i dipillit Jesus dope pitupulu halak nari, jala duadua do nasida disuru patujolona tu sude huta dohot inganan, sitopotonna i muse.\n10:2 Ninna ma mandok nasida: Bidang do nian sisabion, alai otik do anggo pangula. Onpe, elehelek hamu ma Nampuna sisabion i, anggiat dipaborhat angka pangula tu sisabionna i.\n10:3 Laho ma hamu! Hira birubiru do hamu husuru tu tongatonga ni angka babiat.\n10:4 Unang boan hamu handehande manang hajut, manang sipatu pe; unang tabi hamu halak di tongandalan!\n10:5 Laho mambongoti jabu, jumolo ma dok hamu: Dame ma di hamu na sabagas on!\n10:6 Jala molo adong disi anak hadameon, songgop ma damemuna tu ibana; alai molo soada, mulak ma i tu hamu.\n10:7 Di jabu i ma hamu mian; mangan jala inum hamu ma sian na adong di nasida, ai tama do marupa pangula; unang laholaho hamu sian jabu na sada tu na sada.\n10:8 Anggo dibongoti hamu huta jala dijangkon do hamu, pangan hamu ma na nilehonnasida tu hamu.\n10:9 Pamalum hamu ma angka na hansitan na disini; dok hamu ma tu nasida: Nunga sahat harajaon ni Debata tu hamu!\n10:10 Alai anggo dibongoti hamu huta, gabe ndang dijangkon nasida hamu, ruar ma hamu tu partungkoan; dok hamu ma tu nasida:\n10:11 Nang orbuk sian hutamuna on, na lohot di totnami, huapusi hami mulak tu hamu; asal diboto hamu, naung ro harajaon ni Debata.\n10:12 Hudok ma di hamu: Neang do sitaonon ni pangisi ni huta Sodom di ari sogot, martimbangkon sitaonon ni huta sisongon i.\n10:13 Marjea ma ho, Korasin! Marjea ma ho, Betsaida! Ai aut di huta Tirus dohot di Sidon dipamasa hagogoon angka naung masa di hamu, tibu ma paubaonnasida rohanasida, marabithon goni, hundul di orbuk.\n10:14 Asa neang do sitaonon ni pangisi ni huta Tirus dohot Sidon di ari uhum i, martimbangkon sitaononmuna.\n10:15 Jala ho Kapernaum, nda na pinatimbo ho ro di langit an? Sidabuhononhon do ho sahat tu banua toru!\n10:16 Na tumangihon hamu, Ahu do tinangihonna, jala na manulak hamu, Ahu do tinulakna; alai na manulak Ahu, na marsuru Ahu do tinulakna disi.\n10:17 Mardongan las ni roha do mulak na pitupulu i mandok: Tuhan, guru doknami do nang tondi na jahat i, marhitehite Goarmu!\n10:18 Alai ninna ma mandok nasida: Huida do sibolis i madabu sian ginjang songon porhas.\n10:19 Nunga hupasahat tu hamu huaso mandegei angka ulok dohot hala dohot mangalo nasa hagogoon ni musu i; na so tupa hahuaonna hamu.\n10:20 Alai ndang pola las rohamuna, ala naung guru dokmu angka tondi i. On ma tahe halashon hamu: Naung tarsurat goarmuna di banua ginjang i!\n10:21 Laos di tingki i ma marolopolop Ibana di bagasan Tondi Parbadia, mandok: Hupuji Ho, Amang, Tuhan Sigomgom banua ginjang dohot tano on, ala ditamondingkon Ho i sian jolo ni angka na pistar dohot na marroha, gabe dipapatar Ho i tu angka siondihononhon. Olo, Amang, i do dihalomohon roham hian!\n10:22 Saluhutna i, nunga dipasahat Damang tu Ahu; jala ndang adong na tumanda Anak i, dungkon ni Ama i; Ama i pe, ndang adong na tumanda i, ia so holan Anak i, angkup ni na pinodaan ni Anak i mangihuthon lomo ni rohana.\n10:23 Dung i didompakkon ma pulik angka siseanna, mandok: Martua ma angka mata na marnida na niidamuna;\n10:24 Ai hudok ma di hamu: Torop do angka panurirang dohot raja masihol: Naeng idaonna nian naung niidamuna, hape ndang diida; jala naeng begeonna, naung binegemuna, hape ndang dibege.\n10:25 Dung i hehe ma sada sibotopatik mangunjuni Ibana, ninna ma: Guru, dia do sibahenonku, asa hutean muse hangoluan na salelenglelengna?\n10:26 Gabe ninna Jesus ma mandok ibana: Aha do tarsurat di patik i? Beha do dijaha ho?\n10:27 Jadi dialusi ma songon on: Ingkon dihaholongi ho do Tuhan Debatami sian nasa ateatem, sian nasa tondim, sian nasa gogom dohot sian nasa roham, jala donganmi songon dirim!\n10:28 Dung i ninna ma mandok ibana: Tingkos do alusmi; ulahon ma i, gabe mangolu ma ho!\n10:29 Alai naeng ma pintoranna dirina gabe ninna ma mandok Jesus: Ai ise do donganku goaron?\n10:30 Jadi mangalusi ma Jesus, ninna ma: Adong ma sada halak, na tuat sian huta Jerusalem laho tu huta Jeriko, gabe disamun panamun; dipupusi ibana, dipukpuhi, dung i laho; matemate ne do ibana ditadingkon.\n10:31 Tongon ma mamolus malim sada sian dalan i; diida do ibana, alai dilaosi.\n10:32 Songon i do sahat sahalak Lepi tu inganan i; diida do ibana, alai dlaosi.\n10:33 Alai mamolus ma sian i sahalak Samaria; jala asi do rohana marnidasa.\n10:34 Didapothon ma, dipauli ma bugangna, didaishon ma miak dohot anggur tusi; dipahundul ma ibana tu hodana, diboan ma ibana tu parbornginan, laos dipasarisari ma ibana.\n10:35 Torang ni arina i dirungkari ma rupia dua, dilehon ma i tu nampuna bagas i, ninna ma: Pauliuli ma ibana; jala molo tung lobi harugianmu, husingkat pe, laho mulak sian on.\n10:36 Ise sian na tolu i di roham, gabe dongan ni na tardobo i?\n10:37 Jadi didok ma: Na marasi ni roha di ibana. Gabe ninna Jesus ma mandok ibana: Laho ma ho, bahen ma songon i!\n10:38 Jala di na mardalani nasida, dibongoti ma sada huta. Adong ma disi parompuan sahalak, na margoar si Marta, na manjangkon Ibana tu jabuna.\n10:39 Ianggo anggina na margoar si Maria, hundulhundul do di jolo ni Tuhan i tumangihon hatana.\n10:40 Diharonsothon si Marta do ragam ni parhobason. Laos dipajonok ma mandok: Tuhan, ndang diantoi roham, na pinasombu ni anggingki ahu marhobasi sahalakku? Dokkon ibana antong mandongani ahu!\n10:41 Gabe ninna Tuhan i mangalusi ibana: O Marta, Marta! Lan do disarihon jala dihasusahon ho!\n10:42 Sada do na ringkot! Dipillit si Maria do tohap na uli i; ndang sibuaton i sian ibana.


Mateus 21 | Bibel online |Terjemahan Dunia Baru\nManjangkon haroro ni Jesus (1-11)\nDipalao Jesus partiga-tiga sian bagas joro (12-17)\nDiburai Jesus hau ara (18-22)\nDialo ma huaso ni Jesus (23-27)\nTudosan taringot tu dua anak (28-32)\nTudosan taringot tu angka pangula na jahat (33-46)\nBatu parsuhi-suhi na dibolongkon (42)\n21 Dung lam jonok nasida tu Jerusalem, sahat ma nasida di Betpage na di Dolok Jetun. Disuru Jesus ma dua siseanna, 2 ninna ma, “Laho ma hamu tu huta na di jolo an, jumpangmuna ma disi sada halode na tartambat rap dohot anakna. Bungka ma talina i jala boan ma duansa tu ahu. 3 Molo adong na manungkun tu hamu, dok hamu ma, ‘Na porlu do i di Tuan i.’ Dung i, pintor loasonna do hamu mamboan i.” 4 Masa pe songon i asa saut do na nidok ni panurirang, 5 “Paboa ma tu boru Sion, ‘Na ro do rajami mandapothon ho, na lambok do ibana jala hundul do ibana di sada halode, halode na poso, anak ni halode boban.’” 6 Dung i, laho ma angka sisean i jala diulahon nasida ma songon na nidok ni Jesus. 7 Diboan nasida ma halode dohot anakna i. Dibahen nasida ma pangkean ni nasida tu halode i jala hundul ma Jesus di atasna. 8 Torop ma halak na pahembangkon pangkean ni nasida di dalan, na asing mamonggoli ranting ni hau, jala dipampeakkon di dalan. 9 Sude natorop i, na mardalan di jolo dohot di pudina manggorahon, “Sai lehon ma haluaon tu Anak ni si Daud! Dipasu-pasu ma na ro di bagasan goar ni Jahowa! Sai lehon ma haluaon tu ibana, Ho na di banua ginjang!” 10 Dung masuk ibana tu Jerusalem gabe gaor ma kota i. Ninna angka jolma na disi ma, “Ai ise do i?” 11 Dipandok angka na mangihuthon Jesus i ma, “On ma Jesus, panurirang na sian Nasaret di Galilea!” 12 Masuk ma Jesus tu bagas joro jala dipalao ibana ma sude angka partiga-tiga dohot panuhor na adong di bagas joro i. Ditunggalingkon ma meja ni angka situngkar hepeng dohot bangku ni partiga-tiga darapati. 13 Didok ibana ma tu nasida, “Tarsurat do, ‘Bagas partangiangan do didok bagashu’, alai gabe inganan* ni angka pangarampok do dibahen hamu.” 14 Marroan ma muse angka na mapitung dohot na pangpang mandapothon ibana di bagas joro. Dung i, dipamalum ibana ma nasida. 15 Gabe muruk ma angka malim kepala* dohot siboto surat dung diida nasida angka halongangan na binahen ni Jesus dohot angka dakdanak baoa di bagas joro na sai manggorahon, “Sai lehon ma haluaon tu Anak ni si Daud!” 16 Ninna nasida ma tu Jesus, “Dibege ho do na nidok ni nasida i?” Dialusi ibana ma, “Hubege. Na so hea do dijaha hamu, ‘Dibahen ho do pamangan ni angka dakdanak dohot angka poso-poso pasahathon puji-pujian’?” 17 Dung i, ditadingkon ma nasida, laho ma ibana tu kota Betania jala marborngin disi. 18 Laho mulak tu Jerusalem di manogotna i, male ma dihilala ibana. 19 Diida ibana ma hau ara di pinggir ni dalan jala laho ma ibana tusi, alai ndang dapotna agia aha, asing ni angka bulungna. Gabe didok ma tu hau i, “Tung so marparbue be ho sian saonari.” Laos satongkin i, malos ma hau ara i. 20 Tingki diida angka siseanna i, longang ma nasida jala ninna ma, “Boasa boi pintor malos hau ara i?” 21 Dialusi Jesus ma nasida, “Tutu do na hudok on tu hamu, molo porsea do hamu jala ndang ganggu rohamuna, ndang holan na hubahen tu hau ara i na boi bahenonmu. Gariada, molo didok hamu tu dolok on, ‘Hinsat ma ho jala dabu ma ho tu laut,’ sai na saut do i. 22 Molo porsea hamu, jaloonmuna do sude na pinangidomuna di bagasan tangiang.” 23 Dung i, masuk ma Jesus tu bagas joro. Tingki mangajari ibana, didapothon angka malim kepala* dohot angka pangituai ma ibana jala ninna ma, “Huaso ni ise do dipangke ho mangulahon on? Ise do na marsuru ho mangulahon on?” 24 Dialusi Jesus ma nasida, “Ahu pe adong do sisungkunonku tu hamu. Molo dialusi hamu ahu, paboaonku ma tu hamu marhite huaso ni ise ahu mangulahon i sude. 25 Sian ise do huaso ni si Johannes laho mandidihon? Sian banua ginjang do manang sian jolma?” Masisungkunan ma nasida, ninna ma, “Molo tadok sian banua ginjang, dohononna ma tu hita, ‘Antong boasa ndang porsea hamu tu ibana?’ 26 Alai molo tadok, ‘Sian jolma,’ habiaranta do natorop i, ai sude do nasida mandok si Johannes sahalak panurirang.” 27 Dialusi nasida ma Jesus, “Ndang huboto hami.” Dung i, didok Jesus ma tu nasida, “Ahu pe, ndang paboaonku tu hamu marhite huaso ni ise ahu mangulahon i sude. 28 “Songon dia do didok rohamuna? Adong ma sahalak baoa nampuna dua anak. Didapothon ma anakna siangkangan, ninna ma, ‘Laho ma jolo ho amang mangula sadari on tu porlak anggur.’ 29 Dialusi anakna i ma ibana, ‘Ndang olo ahu,’ alai manolsoli ma rohana jala laho ma ibana. 30 Dung i didapothon ibana ma anakna na paduahon, laos didok do muse songon i. Dialusi anakna i ma, ‘Olo Bapa,’ alai ndang laho ibana. 31 Ise do sian na dua i na mangulahon na pinangido ni amana?” Dialusi nasida ma, “Siangkangan i.” Didok Jesus ma tu nasida, “Tutu do na hudok on tu hamu, parjolo do sijalo pajak dohot boru-boru na so hasea masuk tu Harajaon ni Debata unang apala hamu. 32 Ai ro do si Johannes tu hamu di dalan sintong, alai ndang dihaporseai hamu ibana. Hape sijalo pajak dohot boru-boru na so hasea, dihaporseai do ibana. Diida hamu do i nian, alai ndang manolsoli rohamuna jala porsea tu ibana. 33 “Bege hamu ma tudosan na asing: Adong ma sahalak nampunasa tano, na mamungka porlak anggur jala dihandangi ma humaliang ni porlak i, dibahen ma pamoroan ni anggur jala dipajongjong ma sada manara inganan ni panjaga. Dipasewahon ma i tu angka pangula, dung i laho ma ibana tu luat na asing. 34 Dung jumpang laho mambuat parbuena, disuru ma angka hatobanna tu angka pangula i laho mambuat parbagiananna. 35 Alai, ditangkup angka pangula i ma angka hatobanna i. Dipungkuli ma na sada, na sada nai dipamate jala na asing didangguri dohot batu. 36 Dung i, disuru ibana ma muse hatoban na asing gumodang sian na parjolo i, alai dos do dibahen tu nasida. 37 Ujungna, disuru ma anakna tu nasida ai ninna rohana, ‘Habiaran ni nasida do ra anakki.’ 38 Alai dung diida nasida anakna i, didok angka pangula i ma sama nasida, ‘On do anakna i.* Beta tapamate ma ibana asa di hita parbagiananna i!’ 39 Dung i, ditangkup nasida ma ibana, disarat tu luar ni porlak i jala dipamate ma ibana. 40 Antong, tingki ro nampuna anggur i, aha ma bahenonna tu angka pangula i?” 41 Dialusi nasida ma ibana, “Ala jahat do nasida, pamateonna ma nasida jala pasewahononna ma porlak anggur i tu angka pangula na asing na olo mangalehon parbuena tu ibana dung dapot tingkina.” 42 Ninna Jesus ma tu nasida, “Na so hea do dijaha hamu di Surat na Badia, ‘Batu na binolongkon ni tukang nunga gabe batu parsuhi-suhi na rumingkot.* Sian Jahowa do i jala halongangan do i di hita’? 43 Alani i hudok ma tu hamu, buaton ma Harajaon ni Debata sian hamu, jala lehonon ma i tu sada bangso na mangulahon lomo ni roha ni Debata. 44 Masarsar ma manang ise na madabu tu batu i jala ropuk ma manang ise na hona tipa batu i.” 45 Dung dibege angka malim kepala* dohot Parise angka tudosan i, diboto nasida ma, taringot tu nasida do na nidokna. 46 Naeng tangkupon ni nasida do nian Jesus. Alai mabiar do nasida tu natorop i, ai panurirang do ibana didok roha ni nasida.\n^ Manang “liang”.


Hesekiel 37 | Alkitab TOBA\n← Hesekiel 38\nHesekiel 36 →\n37:1 Dung i songgop ma tu ahu tangan ni Jahowa, jala ditogihon ahu haruar marhitehite Tondi ni Jahowa, jala dipaulon ahu di tongatonga ni rura, na gok holiholi ni jolma na mate.\n37:2 Dung i ditogihon ibana ahu mamolus sian lambungnasida tuk humaliang, gabe ida ma, godang situtu marrarahan di atas sisik ni rura i, jala ida ma, masak situtu do luhutna i.\n37:3 Jadi ninna ibana ma tu ahu: Ale anak ni jolma! Atehe tagamon tarpangolu dope angka holiholion? Gabe ningku ma: Ale Tuhan Jahowa, ho do umbotosa!\n37:4 Jadi ninna ibana ma tu ahu: Manurirangi ma ho taringot tu angka holiholion, jala dohononmu ma tu nasida: Ale holiholi angka na masak i, tangihon hamu ma hata ni Jahowa!\n37:5 Songon on do hata ni Tuhan Jahowa tu angka holiholion: Ida ma, ahu mangalehon tondi tu bagasan hamu, asa mangolu hamu.\n37:6 Jala ahu mangalehon tu atas hamu angka uraturat dohot patubuhon sibuk di atas hamu, jala ahu mambahen hamu marhulingkuling huhut mangalehon tondi tu bagasan hamu, asa mangolu hamu, asa tung ditanda hamu, ahu do Jahowa!\n37:7 Jadi manurirangi ma ahu songon naung tinonahon i tu ahu, jadi di na manurirangi i ahu ro ma sada soara, jala ida ma, masa soara na marngongos, gabe masitopotan angka holiholi ganup tu donganna.\n37:8 Dung i hubereng ma, gabe ida ma, nunga maruraturat nasida, jala tubu sibuk, jala leap hulingkuling di atasnasida, alai ndang adong dope anggo tondi di bagasan nasida.\n37:9 Dung i ninna ibana ma tu ahu: Manurirangi ma ho tu tondi i, manurirangi ma ho tutu ale anak ni jolma, jala dohononmu ma tu tondi i; songon on do hata ni Tuhan Jahowa: Ro ma ho ale tondi sian desa na opat i jala mangullus ma ho tu bagasan halak na binunu on, asa mangolu nasida!\n37:10 Jadi manurirangi ma ahu, songon na tinonahonna i ahu, gabe ro ma tondi i tu bagasan nasida, jala mangolu nasida, laos diojakkon patnasida i, parduaan parangan apala na bolon sahali do i.\n37:11 Dung i ninna ibana muse tu ahu: Ale anak ni jolma, angka holiholion sandok pinompar ni Israel do i; ida ma, angka nasida mandok: Nunga tung masak holiholinami, jala pesan aroparop ni rohanami, naung pidom do hami.\n37:12 Dibahen i, manurirangi ma ho, jala dok ma tu nasida: Songon on do hata ni Tuhan Jahowa: Ida ma, ahu mangungkap tanomanmuna, jala ahu mamboan hamu nangkok sian tanomanmuna, hamu ale bangsongki jala ahu manogihon hamu mulak tu tano Israel!\n37:13 Jadi tandaonmuna ma, ahu do Jahowa, ia dung huungkap tanomanmuna, jala huboan hamu nangkok ale bangsongki sian tanomanmuna.\n37:14 Ahu huhut mangalehon Tondingku tu bagasan hamu, asa mangolu hamu, jala ahu mambahen hamu marhasonangan di tanomuna, asa tung ditanda hamu, ahu do Jahowa na mandok i, huhut mambahensa, ninna Tuhan Jahowa!\n37:15 Dung i ro muse hata ni Jahowa tu ahu songon on:\n37:16 Ia ho, ale anak ni jolma, buat ma di ho sada hau, jala surathon tusi: Di Juda dohot di angka anak ni Israel, angka donganna i! Dung i buat muse sada hau na asing, jala surathon tusi: Di si Josep, hau ni Epraim ro di sandok pinompar ni Israel, angka donganna i!\n37:17 Jala pajonok be nasida, na sada tu donganna, bahen sada hau di ho, asa tung gabe sada nasida di bagasan tanganmu.\n37:18 Dung i molo didok angka anak ni bangsom tu ho songon on: Atehe, ndang olo ho paboahon tu hami manang dia lapatan ni angka na tinonahonmu?\n37:19 Jadi dohononmu ma tu nasida: Songon on do hata ni Tuhan Jahowa: Ida ma, ahu mambuat hau ni si Josep, na di bagasan tangan ni si Epraim dohot angka marga ni Israel, angka donganna i, jala ahu padomuhon nasida tu ibana, i ma hau ni Juda, jala ahu mambahen nasida gabe sada hau, asa tung sada nasida di bagasan tanganku.\n37:20 Asa hau angka naung sinuratanmu, ingkon tioponmu do i di bagasan tanganmu di adopannasida.\n37:21 Jala dohononmu ma tu nasida: Songon on do hata ni Tuhan Jahowa: Ida ma, ahu mambuat angka anak ni Israel sian tongatonga ni bangso parbegu, angka naung tinopotnasida i, jala ahu papunguhon nasida sian na humaliang, jala ahu mamboan nasida mulak tu tanonasida.\n37:22 Jala bahenonku nasida gabe sisada bangso di tano i, di atas ni angka dolok Israel, jala sada sambing raja di nasida luhut, jala ndang be sidua bangso nasida, jala ndang be sidua harajaon nasida dibagi.\n37:23 Jala ndang be ramunannasida dirinasida marhitehite ganaganaannasida, manang marhitehite hasogiron, angka na niulanasida i, manang marhitehite saluhut pangalaosionnasida i. Jala ahu paluahon nasida sian saluhut inganan angka pardosaannasida na sai loan, asa huurasi nasida, gabe bangsongku nasida, jala ahu Debatanasida.\n37:24 Jala naposongku si Daud gabe raja gumomgom nasida, gabe sasadasa siparmahan di nasida luhut, jadi marparange ma nasida di bagasan angka uhumhu, jala radotannasida ma angka patikku huhut ulahononna.\n37:25 Jadi maringan nasida muse di tano, naung hubasabasahon tu naposongku si Jakkob, tano naung niinganan ni angka ompumuna, asa maringan nasida disi, nang angka anaknasida, nang angka pahompunasida ro di salelenglelengna, jala si Daud naposongki induknasida ro di salelenglelengna.\n37:26 Bahenonku do huhut tu nasida sada padan pardamean, padan salelenglelengna ma i tu nasida, jala ahu mardenggan basa tu nasida huhut patamba nasida, jala paojahonku do habadiaonki di tongatonganasida ro di salelenglelengna.\n37:27 Jala ingananku sandiri di atas nasida, jala ahu gabe Debatanasida; jala nasida gabe bangsongku.\n37:28 Asa tung ditanda angka bangso parbegu, ahu do Jahowa, na pabadiahon Israel, ia dung di tongatonganasida habadiaonku ro di salelenglelengna.


1 MUSA Bindu 1, Bibel (BBC) | The Bible App\nIdioma de la BíbliaBatak Toba\nMula ni tano on 1.\nNa tiur 2-5.\nParsirangan ni aek sian tano, hatubuan ni angka suansuanan 6-13.\nMata ni ari, bulan dohot bintang 14-19.\nAngka dengke dohot pidong 20-23.\nAngka dorbia 24-25.\nJolma i, tudos tu rupa ni Debata 26-31.\nI. 1Di mula ni mulana ditompa Debata langit dohot tano on.\nII. 2Dung i tarulang ma tano i gabe halongonan jala holom di atas lung i, dung i mangareapreap ma Tondi ni Debata di atas ni angka aek. 3Dung i mangkuling ma Debata ninna: Jadi ma ho na tiur! Jadi tiur ma tutu. 4Nunga denggan na tiur i diida Debata, jadi dibahen Debata ma parsirangan ni na tiur sian na holom. 5Dung i digoar Debata ma na tiur i arian, goar ni na holom i borngin. Dung i bot ma ari, torang ma ari muse, i ma ari parjolo.\nIII. 6Dung i mangkuling muse ma Debata: Jadi ma ho hajangkajang di parsitongaan ni angka aek bahen parsirangan ni aek tu aek. 7Jadi dipauli Debata ma hajangkajang i, asa disirang aek angka na di toru ni hajangkajang sian aek angka na di ginjang ni hajangkajang i, gabe manjadi ma songon i. 8Dung i digoar Debata ma hajangkajang i langit. Dung i bot ma ari, torang ma ari muse, i ma ari paduahon. 9Dung i ninna Debata ma: Marpungu ma hamu aek, angka na di toru ni langit i tu sada inganan, asa tarida na mahiang! Gabe manjadi ma songon i. 10Dung i digoar Debata ma na mahiang i tano, ia parpunguan ni angka aek laut digoar. Jadi nunga denggan diida Debata. 11Dung i ninna Debata ma: Dipantumburhon tano i ma duhutduhut dohot suansuanan, na marparbuehon boni, hau angka na marparbuehon bonina di bagasan tudos tu mansamna be di tano on, gabe manjadi ma songon i. 12Jadi dipantubuhon tano i ma duhutduhut dohot suansuanan, na marparbuehon bonina tudos tu mansamna dohot hau na marparbuehon bonina di bagasan, tudos tu mansamna. Dung i nunga denggan diida Debata. 13Jadi bot ma ari, torang ma ari muse, i ma ari patoluhon.\nIV. 14Dung i mangkuling muse ma Debata: Jadi ma hamu angka panondang di hajangkajang ni langit i, bahen parsirangan ni arian sian borngin, gabe tanda paboa titik ni padan dohot angka ari dohot angka taon. 15Jala gabe panondang angka i di hajangkajang ni langit i, asa dipatiur tano on; dung i manjadi ma songon i. 16Dung i dipauli Debata ma dua panondang angka na bolon; panondang na bolon, pangguruan ni arian, dohot panondang na metmet, pangguruan ni borngin, ro di angka bintang. 17Dung i dibahen Debata ma nasida tu hajangkajang ni langit i, asa disondangi tano on. 18Jala manggomgomi arian dohot borngin, jala bahen parsirangan ni na tiur sian na holom. Dung i nunga denggan diida Debata. 19Jadi bot ma ari, torang ma ari muse, i ma ari paopathon.\nV. 20Dung i mangkuling muse ma Debata: Dipantubuhon angka aek i ma gulokgulok na marhosa, angka na manjirir, jala marhabangan ma angka pidong di atas tano on martongatonga langit. 21Dung i ditompa Debata ma angka dengke na balga dohot nasa na marhosa, angka na manjiriri di bagasan aek, masiboan mansamna ro di nasa pidong angka na masiboan mansamna. Jadi nunga denggan diida Debata. 22Dung i dipasupasu Debata ma nasida, ninna ma: Marpinompari ma hamu, asa lam torop jala gohi hamu ma angka aek ni laut, lam torop ma dohot angka pidong di atas tano on. 23Jadi bot ma ari, torang ma ari muse; i ma ari palimahon.\nVI. 24Dung i mangkuling muse ma Debata: Dipantubuhon tano i ma hosa angka na mangolu masiboan mansamna: Angka dorbia dohot gulokgulok dohot binatang masiboan mansamna, gabe manjadi ma songon i. 25Dung i dipauli Debata ma angka binatang ni tano on masiboan mansamna, dohot angka dorbia masiboan mansamna, dohot gulokgulok ni tano on masiboan mansamna. Jadi nunga denggan diida Debata.\nVII. 26Dung i mangkuling muse ma Debata: Tole ma, itatompa ma jolma, tumiru rupanta, tudos tu pangalahonta, asa dirajai dengke angka na di laut, dohot pidong angka na martongatonga langit, dohot angka dorbia, ro di sandok tano on nang sude gulokgulok, angka na manjirir di atas tano on. 27Jadi ditompa Debata ma jolma i tumiru rupana, rupana ditiruanhon Debata laho manompa ibana, baoa dohot boruboru nasida ditompa. 28Dung i dipasupasu Debata ma nasida, ninna Debata ma tu nasida: Marpinompari ma hamu, asa sopar hamu, jala gohi hamu sandok tano on, jala patunduk hamu; jala raja i hamu dengke angka na di laut dohot pidong angka na martongatonga langit ro di sude binatang, angka na manjirir di atas tano on. 29Dung i ninna Debata ma: Boti ma i, nunga hulehon tu hamu nasa suansuanan na marparbuehon boni di sandok tano on, ro di sude hau angka na marparbue sisuanon, bahen panganonmuna ma i. 30Alai anggo tu sude angka binatang ni tano on dohot tu angka pidong na martongatonga langit, ro di sude na manjirir di atas tano on, angka na marhosa di bagasan: Bulung ni angka suansuanan (hulehon) bahen panganonna, gabe manjadi ma songon i. 31Dung i ditilik Debata ma sude na tinompana i, jadi nunga denggan situtu. Dung i bot ma ari, torang ma ari muse, i ma ari paonomhon.\nBibel, Alkitab Batak Toba Formal (revised ed.) © 1998, Indonesian Bible Society – Lembaga Alkitab IndonesiaMés informació sobre Bibel\nExplora 1 MUSA Bindu 1 per verset


Yehezkiel 16 (TOBA)\nI. Todos tu boruboru sibabijalang do Jerusalem: Jahowa paluahon ibana di na robi sian haparironna, laos dioro ibana 1-14. II. Alai diparhamuda rohana do hinaulina, laho marmainan tu Misir, Assur dohot Kasdim 15-34. III. Dibahen i ingkon taononna uhum parmainanon 35-43. IV. Ai gumodang dope salana sian Sodom dohot Samaria 44-52. V. Alai atik pe songon i, marpangulahi do sogot roha ni Jahowa mida ibana, jala bahenonna do padan na imbaru tu Jerusalem 53-63.\n1(I.) Dung i ro muse ma hata ni Jahowa tu ahu, songon on:\n2Ale anak ni jolma, pabotohon ma tu Jerusalem biasbias angka na niulana.\n3Jala dohononmu ma: Songon on do hata ni Tuhan Jahowa tu Jerusalem: Haroroanmu dohot hatubuanmu sian tano ni halak Kanaan do, marga Amori do amam, jala boru Het do inam.\n4Pangalaho ni hatutubum songon on do: Ndang diseat pusokmu di ari hatutubum, jala ndang dididi ho dohot aek laho paiashon; jala ndang diososhon sira tu ho, jala ndang diborhosi ho.\n5Ndang adong na asi roha mida ho nanggo sahalak, mambahen tu ho sada sian angka bongka ondeng, manundunhon ho nian; lam diambolongkon do ho tahe tu ladang, dibahen gigina mida hosam di ari hatutubum.\n6Jadi mamolus ma ahu sian lambungmu, gabe huida ho marguluguluhon mudarmu, gabe hudok tu ho: Ingkon mangolu ho di bagasan mudarmu! Songon hudok ma tu ho: Ingkon mangolu ho di bagasan mudarmu!\n7Marloksaloksa ho muse hubahen, songon tumburtumbur di ladang; gabe torop ho jala magodang, jala sungkot hinaulim, lam tu balgana do bagotmu, jala lam martumbur obukmu, alai salangsalang jala marsaemara do ho.\n8Dung i mamolus muse ahu sian lambungmu, jala huida ho, gabe ida ma, nunga jumpang tingkim, tingki partandangonmu. Jadi hupaherbang ma habongku mangulosi ho, jala huhungkupi parsaemaraonmu, pola marmangmang ahu tu ho, jala marpadan ahu tu ho, ninna Tuhan Jahowa, gabe ahu nampuna ho.\n9Dung i ahu mandidi ho dohot aek, jala huusa mudarmu sian ho, jala humiahi ho dohot miak.\n10Jala hubahen ho marpangkean na niangit, dohot martapaktapak sian hulingkuling na arga sahali, jala hubahen ho marulos na halus, jala huhungkupi ulum dohot surta.\n11Jala hubahen ho marpangkean na jagar sahali, jala hubahen angka leang tu tanganmu dohot horunghorung tu rungkungmu.\n12Hubahen igungmu martintin, jala marantinganting ia pinggolmu, jala tumpal sada na arga situtu tu ulum.\n13Jadi marbujonggit ho sian sere dohot sian perak, jala dagangan na halus do parulosonmu, surta dohot hain na niangit. Sagusagu mardongan situak ni loba dohot miak panganonmu, jadi sungkot ma hinaulim, jala pampe tu ho harajaon.\n14Jadi pansar ma baritam tu tongatonga ni angka parbegu dibahen hinaulim, ai tung na sun denggan do i, dibahen hamuliaonku na hupampe tu ho, ninna Tuhan Jahowa.\n15(II.) Hape marhaposan tu hinaulim do ho, jala marmainan ho mangasahon baritam, jala didaishon ho do parmainanonmu tu ganup na mamolus mangalohoti ibana.\n16Dibuat ho do huhut sian pangkeanmu asa mambahen di ho angka langgatan siganding, marmainan ho di atasna, na so dung dumatangi, jala na so tagamon masa nang sogot.\n17Dibuat ho do huhut ulaula ni hajagaronmu sian serengku dohot sian perakku, na hulehon i tu ho, jala dibahen ho di ho angka sumansuman ni baoa, asa marmainan tusi.\n18Dibuat ho do huhut pangkeanmu na niangit, jala dihungkuphon ho tu nasida, dipatibal ho do huhut miakku dohot daupangku tu jolonasida.\n19Jala rotingku na hubasabasahon i tu ho, i ma sagusagu mardongan miak dohot situak ni loba na hulehon bahen panganonmu nian, hape dilehon ho do i tu jolonasida bahen uap na hushus, i ma tutu, ninna Tuhan Jahowa.\n20Angkup ni dibuat ho do angka anakmu dohot borum, angka na tinubuhonmu di ahu nian, gabe dipelehon ho do i tu nasida asa sudahononna; tung numeang ma i sian angka parmainanonmu di roham?\n21Nunga dipotongi ho huhut angka anakku, jala diseahon ho nasida, asa pabolashon nasida sian api pasahathon tu debata sileban.\n22Jala di bagasan saluhut biasbias angka na niulam dohot parmainanonmu, ndang marningot ho di angka ari haposoonmu, uju salangsalang ho jala marsaemara, tung marguluguluhon mudarmu ho.\n23Dung salpu saluhut hajahatonmu, jea, jea ma di ho, ninna Tuhan Jahowa!\n24Tung dipauli ho do di ho bagas na marpangalaho langkitang, jala dibahen ho do di ho tambak di saluhut alaman.\n25Di saluhut haroroan ni dalan dipauli ho angka tambakmu, jala dibahen ho do hinaulim gabe biasbias, jala dipahangkang ho do patmu di ganup na mamolus, asa paganda parmainanonmu.\n26Jala laho do ho marmainan tu angka anak ni Misir, hombar balokmu, angka sigodang sibuk, jala dipatamba ho do parmainanonmu, asa pahehe rimashu.\n27Jadi ida ma, ala ni hupatoltol tanganku tu atasmu, jala huorui partalianmu hian jala hupasahat ho gabe guru roharoha ni angka na mangkagigihon ho, i ma angka boru Palistim, angka na maila balik mida dalan ni harorangonmu.\n28Laho muse ho marmainan tu angka anak ni Assur ala so olo mahap roham, marmainan ho tahe tu nasida, hape laos so olo mahap roham.\n29Lam digandai ho do parmainanonmu tu tano Kanaan, boti tu luat Kasdim, laos so olo mahap dope roham disi.\n30Marasnai rohami marisuang, ninna Tuhan Jahowa, di na binahenmi saluhutna i, i ma pambahenan ni parompuan sibabijalang na tarboan rohana.\n31Di na binahenmi joromi di haroroan ni luhut dalan dohot na binahenmi tambakmu di saluhut alaman, jala ndada ho songon sibabijalang hian na mangigil upa.\n32Oe ale boru sibabijalang, na manjangkon halak sileban, singkat ni harajaanna hian!\n33Somalna nian di saluhut sibabijalang manjalo ugasan, alai muba do anggo ho, ho do balik mangalehon ugasanmu tu saluhut puangmu dohot mangalehon silua tu nasida, mangela ro manopot ho sian na humaliang marmainan dohot ho.\n34Asa na sumalin do ho diparmainanonmu martimbangkon parompuan angka na asing; ndada ho diihutihut naeng marmainan, ho do balik mangalehon ugasan, ndada tu ho dilehon ugasan, umbahen gabe sumalin ho.\n35(III.) Dibahen i ale sibabijalang, tangihon ma hata ni Jahowa!\n36Songon on do hata ni Tuhan Jahowa: Ala naung pinansuasaehonmi hepengmu, jala dipatedek ho hailaonmu, binahen ni parmainanonmu tu angka puangmu, dohot tu saluhut ganaganaan ni hasogiron angka na niulam, jala hombar tu mudar ni anakmu angka na sinombahonmu tu nasida.\n37Dibahen i, ida ma, ahu ma papunguhon saluhut puangmu angka na mangkasolohon ho, dohot saluhut angka na hinaholongan ni roham ro di saluhut angka hasomoran ni roham, ahu ma papunguhon nasida sian na humaliang dompak ho, asa hupatedek hailaonmu tu nasida, asa tung diida nasida sandok hailaonmu.\n38Jala ahu mandabu tu ho uhum na tu angka sibabijalang hian dohot tu parompuan angka na mandurushon mudar, jala ahu pasahathon ho gabe mudar ni harimason dohot pangiburuan.\n39Jala ahu pasahathon ho tu bagasan tangannasida, asa lohaonnasida angka joromi, jala panepneponna angka tambakmu, jala tanggalannasida angka pangkeanmu, jala rampasonnasida angka mata intan jagarjagarmu, jala pasombuonna ho salangsalang dohot marsaemara.\n40Jala nangkok do togihononnasida dompak ho sada luhutan, jala dangguranna ho dohot batu, jala tampulanna ho dohot podangnasida.\n41Jala purunanna angka bagasmu dohot api, jala bahenonna tu ho angka uhumi di adopan ni torop parompuan. Asa ahu pasohothon parmainanonmu, panuang pe ndang be lehononmu.\n42Asa tung sombu rimashu mida ho, jala sumurut pangiburuonku sian ho, gabe sonang ahu, jala unang be tarsunggul rimashu.\n43Ala na so niingotmu angka ari haposoonmu, jala na ritoon i ho dompak ahu di saluhutna i. Ahu pe antong, ida ma, manginona tu ulum bahenonku dalanmu, ninna Tuhan Jahowa, jala ndang be tambaonmu harorangon dongan ni saluhut biasbias, angka na niulam.\n44(IV.) Ida ma, saluhut halak na somal marumpama, dohononna ma hata umpama on dompak ho: Suman tu inana do boruna.\n45Boru ni inam do ho, naung mahilolong di baoa na dohot di anakkonna; jala anggi ni haham do ho angka na mahilolong mida baoa nasida dohot mambolongkon anaknasida; boru Het do inamuna, jala marga Amori do amamuna.\n46Jala hahami do Samaria, ibana dohot angka boruna na maringan tungkan sihambirangmu, jala anggim na maringan tungkan siamunmu, i ma Sodom dohot angka boruna.\n47Alai ndang diihuthon ho angka dalannasida, jala ndang diulahon ho hombar tu biasbias angka na niulanasida, hira na maotikku, gabe jumahat ho di sude angka dalanmu, sian nasida.\n48Songon sintongna mangolu ahu, ninna Tuhan Jahowa, molo tung tudos binahen ni Sodom anggim i, ibana dohot angka boruna, songon na binahenmi dohot angka borum!\n49Ida ma, on do hajahaton ni Sodom anggim i: Roha haginjangon, pargadombuson dohot hapedemon, i ma di ibana dohot di angka boruna; ianggo tangan ni na dangol dohot na parir, ndang dipargogoi nasida.\n50Lam jungkat tahe rohanasida jala diulahon do angka biasbias di jolongku, jadi hurendephon nasida, disi huida.\n51Samaria i pe, nanggo satonga ni dosami ndang diulahon, andul do digandai do angka biasbiasmi martimbangkon nasida, tung hira dipintori ho do hahami di saluhut biasbias angka na niulam.\n52Ho pe antong, ingkon usungonmu haurahonmu na niuhumhonmu tu hahami; marhitehite dosam angka na sumogir i binahenmu sian nasida, gabe umpintor nasida sian ho. Dibahen i tarurak ma nang ho, jala usungonmu haurahonmu marhitehite pamintorim di hahami.\n53(V.) Dung i mulak ma togihononku angka na tarbuang sian nasida, angka na tarbuang sian Sodom dohot sian angka boruna, angka na tarbuang sian Samaria dohot sian angka boruna, nang angka na tarbuang ni habuanganmu nuaeng di tongatongana.\n54Asa usungonmu haurahonmu, gabe maila ho mida saluhut na binahenmi, di na niapulanmu nasida.\n55Jadi mulak ma Sodom anggim i, ro di angka boruna tu haroroanna hian; jala Samaria dohot angka boruna mulak tu haroroanna hian; hape dohot angka borum mulak tu haroroanmuna hian.\n56Jala Sodom anggim i, ndang be gabe barita sambing di bagasan pamanganmu, songon uju di ari haginjangon ni roham.\n57Tagan so patar dope hinajahatmu, songon di tingki pangareheon ni angka boru sian Ram dohot saluhut hombarna hundul humaliang ro di boru Palistim, angka na palea ho humaliang.\n58Harorangonmu tahe dohot biasbias angka na niulam, angka na manginsombut tu ho, ninna Jahowa.\n59Ai songon on do hata ni Tuhan Jahowa: Ahu mambahen tu ho suang songon na binahenmi, na tinoisanmi uari laho mangose padan.\n60Alai anggo ahu, sai huingot do padan na hubahen i tu ho, uju di angka ari haposoonmu, jala huhajongjongkon tu ho padan saleleng ni lelengna.\n61Jadi ingotonmu ma angka dalanmu, laos hailahononmu do di na jinangkonmi haham dohot anggim, angka silehononku tu ho sogot bahen angka boru, alai ndada sian patik parpadanonmu.\n62Jala ahu mangkajongjongkon padanhu tu ho sogot, asa tung diboto ho ahu do Jahowa.\n63Asa tung marningot ho jala maila, pola ndang be hum ho mangungkap pamangan binahen ni ilam, ia dung husalesehon tu ho taringot tu saluhut na binahenna i, ninna Tuhan Jahowa.


DANIEL 5 - BIBLE & BUKU ENDE ONLINE\n5:1 Dung i dipungka raja Beltsasar ma panggalangon bolon, sada di angka panuturina na saribu halak i, laos minum anggur do ibana di jolo ni na saribu halak i.\n5:2 Jadi dung didai si Beltsasar anggur i, didokkon ma boanon angka ulaula sere dohot perak, angka na binoan ni amana si Nebukadnesar sian joro na di huta Jerusalem, asa minum sian i rajai dohot angka panuturina ro di angka jolmana dohot imbangna.\n5:3 Jadi diboan halak ma ulaula sere, angka na binuat sian bagas joro ni Debata na di Jerusalem, gabe minum ma sian i rajai dohot angka panuturina, ro di jolmana dohot imbangna.\n5:4 Minum anggur ma nasida huhut dipapujipuji angka debata sileban sian sere, perak, tombaga, bosi, hau dohot batu.\n5:5 Laos di na sangombas i mullop angka jarijari ni tangan ni jolma sada, jala manurati tongon tondong ni parpalitoan i tu dorpi na hinapur ni bagas ni rajai, laos diida rajai do ujung ni tangan na manurati.\n5:6 Jadi marlangan ma bohi ni rajai, jala mallobuk taroktokna, jala harhar ihotihot ni haehaena, gabe masiantuhan ulu ni totna.\n5:7 Dung i dipangiar rajai ma suarana mandokkon boanon angka parsibalik mata, halak Kasdim dohot angka partondung. Dung i ro ma hata ni rajai mandok tu halak na bisuk, angka na di Babel i: Manang ise jolma na umboto manjaha suraton dohot paboahon tu ahu lapatanna, ingkon marbaju dapdap ibana bahenon, jala horunghorung sere tu rungkungna, jala ingkon gabe raja paitolu ibana di harajaonku.\n5:8 Jadi ro be ma luhut halak na bisuk ni rajai; alai ndang diboto nasida manjaha surat i; manang pabotohon lapatanna tu rajai.\n5:9 Jadi muba ma parlobuk ni roha ni rajai, jala marlangan situtu bohina, tarsonggot situtu angka ulubalangna.\n5:10 Jadi nangkok ma ina ni rajai tu bagasan bilut panggalangan i, ala ni pangkataion ni rajai dohot angka ulubalangna. Dung i ro ma hata ni ina ni rajai mandok songon on: Sai mangolu ma ho, ale rajanami ro di saleleng lelengna! Unang pola tarsonggot ho bahenon ni pingkiranmu, jala unang pola marlangan bohim.\n5:11 Adong do sada halak di bagasan harajaonmu, partondi sian Debata angka na badia i; jala di angka ari ni amam jumpang do sian ibana hatorangon, habisuhon dohot hapistaran, songon hapistaran ni angka Debata, gabe ro ma raja Nebukadnesar amami, pabangkithon ibana bahen sintua ni angka siboto surat, parsibalik mata, halak Kasdim dohot angka partondung, i ma tutu dibahen rajai, amami.\n5:12 Ala na dapot di bagasan ibana tondi na sumurung dohot roha hapantason dohot hapistaran manjujur nipi, pajojor hulingkulingan dohot mangkarhari na pasebut, i ma si Daniel, na marimbang goar Beltsasar binahen ni rajai. Antong si Daniel i ma jinou, asa dipabotohon lapatanna.\n5:13 Jadi tarboan ma si Daniel tu jolo ni rajai. Dung i ro ma hata ni rajai mandok tu si Daniel: Atehe, ho do si Daniel, sada sian halak Jahudi, angka na tarbuang i, angka na binoan ni damang, rajai, sian Juda tuson?\n5:14 Nunga pola hubege baritam, maringan do di bagasan roham tondi ni angka debata, jala jumpang do di ho hatorangan, roha hapantason dohot hapistaran na sumurung.\n5:15 Dung i tarboan tu jolongku halak, angka na pistar, angka parsibalik mata, asa dijaha nasida suraton, jala dipabotohon tu ahu lapatanna nian; hape ndang tarpabotohon nasida lapatan ni hata i.\n5:16 Alai hubege do baritam, tarbahen ho do manjujur lapatan dohot mangkarhari na pudun. On pe molo tarjaha ho surat i, jala tarpajojor ho lapatanna tu ahu, ingkon marbaju dapdap ho bahenon, jala horunghorung sere tu rungkungmu, jala ingkon raja paitolu ho di harajaonki!\n5:17 Dung i ro ma alus ni si Daniel mandok tu rajai: Ianggo angka silehonlehonmi tinggal di ho ma i, jala angka siluami tu halak na asing ma basabasahon! Alai anggo surat i sai jahaonku do di rajai, jala pajojoronku tu ibana lapatanna.\n5:18 Ia ho, ale rajanami! Nunga nian dibasabasahon Debata na mamunjung harajaon dohot huaso dohot hahormaton dohot hamuliaon tu si Nebukadnesar, amangmi.\n5:19 Jala maradophon huaso na binasabasahonna tu ibana angka hitir do saluhut angka bangso dohot houm dohot halak parpangkuling marragamragam, jala tahuton nasida maradophon ibana. Ai guru lomo ni rohana do mambunu manang ise; jala guru lomo ni rohana do pangoluhon manang ise, jala guru lomo ni rohana do patimbulhon manang ise, jala guru lomo ni rohana do pajepolhon manang ise.\n5:20 Alai dung dipatimbo ibana dirina, jala dipajogal rohana, maradu gabe jungkat: Taronjar ma ibana mijur sian habangsa ni harajaonna, jala pesan sian ibana hamuliaonna i;\n5:21 Jala dipabali do ibana sian tongatonga ni jolma manisia, jala marroha pinahan do ibana, jala sainganan do ibana dohot angka halode harangan; dilehon do tu ibana duhutduhut panganonna songon lombu, jala marudan marari pamatangna, paima diparhatopot rohana saguru di Debata na tumimbul i do angka harajaon ni manisia, jala guru lomo ni rohana pabangkithon manang ise manggomgomisa.\n5:22 Ia ho, ale Beltsasar, anak ni rajai, laos so dipaserep ho roham, atik pe diboto ho saluhutna i;\n5:23 Lam dipatimbul ho dirim mangalo Tuhan sigomgom langit, jala didokkon ho boanon angka ulaula sian jorona tu jolomi, tole muse minum anggur ho sian i ro di angka ulubalangmu, angka jolmam dohot imbangna, jala dipapujipuji ho debata sileban, angka na sian perak, sere, tombaga, bosi, hau dohot batu, angka na so marnida, manang marbinege, manang umboto manang aha; alai anggo Debata, pandapotan ni hosami dohot saluhut angka dalanmu, ndang dipasangap ho.\n5:24 Dibahen i sian ibana do tartongos ujung ni tanganan, jala tarsurat angka suraton.\n5:25 Ia hata ni surat na tarsurat disi on do: Mene Mene, Tekel, Uparsin!\n5:26 Jala lapatan ni hata i on do Mene: Nunga dibilang Debata harajaonmi, jala dipesanhon.\n5:27 Tekel: Nunga nidasing ho di bagasan timbangan, hape maneangku do ho didapot.\n5:28 Peres: Nunga dibagi harajaonmi, jala dipasahat tu halak Madai dohot Persia.\n5:29 Dung i ro ma hata ni si Beltsasar mandokkon manolukkon baju dapdap tu si Daniel, jala horunghorung sere tu rungkungna, jala tingtingkonon ni halak taringot tu ibana paboa ibana raja paitolu di bagasan harajaon i.\n5:30 Laos di na saborngin i do mate si Beltsasar, raja ni halak Kasdim, dibunu halak.


10 Hotel Terbaik yang dapat dipesan Mendadak di Paso Robles\nHotel Terbaik yang dapat dipesan Mendadak di Paso Robles, California\nPaling Hemat no. 1 dari 18 hotel di Paso Robles\nPaling Hemat no. 2 dari 18 hotel di Paso Robles\nPaling Hemat no. 3 dari 18 hotel di Paso Robles\nPaling Hemat no. 4 dari 18 hotel di Paso Robles\nPaling Hemat no. 5 dari 18 hotel di Paso Robles\nPaling Hemat no. 6 dari 18 hotel di Paso Robles\nPaling Hemat no. 7 dari 18 hotel di Paso Robles\nPaling Hemat no. 8 dari 18 hotel di Paso Robles\nPaling Hemat no. 9 dari 18 hotel di Paso Robles\nPaling Hemat no. 10 dari 18 hotel di Paso Robles\nPaling Hemat no. 11 dari 18 hotel di Paso Robles\nPaling Hemat no. 12 dari 18 hotel di Paso Robles\nPaling Hemat no. 13 dari 18 hotel di Paso Robles\nTempat menginap lainnya di dekat Paso Robles (17)\n11,4 km dari Paso Robles\nNo. 2 dari 7 hotel di Atascadero\n14,2 km dari Paso Robles\n15,8 km dari Paso Robles\n16,3 km dari Paso Robles\nNo. 6 dari 7 hotel di Atascadero\n18,3 km dari Paso Robles\nNo. 3 dari 7 hotel di Atascadero\nNo. 5 dari 7 hotel di Atascadero


II MUSA 15 - BIBLE & BUKU ENDE ONLINE\n15:1 Dung i diendehon si Musa dohot halak Israel ma ende on di Jahowa, angka didok nasida ma songon on: Marende ma ahu tu Jahowa, ai marmulia situtu Ibana; hoda dohot parsihundulna diusophon tu bagasan laut.\n15:2 Jahowa do hatogaonku dohot pujipujianku jala manjadi hatuaonku. Ibana do Debatangku; pasangaponku ma Ibana. Debata ni damang do Ibana, patimbulonku ma Ibana.\n15:3 Jahowa do Ulubalang bolon, Jahowa do Goarna.\n15:4 Angka hureta ni Firaun ro di paranganna diusophon do tu bagasan laut. Parsihundul angka na pinillitna dilonongkon do tu bagasan laut arung.\n15:5 Angka lung do manghungkupi nasida; lonong do angka nasida tu toru, songon batu.\n15:6 Tangan siamunmi, ale Jahowa, marmulia di bagasan hagogoon; tangan siamunmu, ale Jahowa, mangaropuhi musu i.\n15:7 Jala marhitehite hinatimbul ni hasangaponmu disiaphon Ho angka na mangalo Ho; dilaluhon Ho parpiarpiar ni rimasmu mansudahon nasida songon durame.\n15:8 Marhitehite pallongos ni igungmu marlintonglintong angka aek i; marsijongjong angka galumbang, songon dorpi; mangibulibul ma angka lung di tongatonga ni laut.\n15:9 Dung i ninna musu i ma: Leleonku, tangkuponku ma nasida, bagionku ma taban; sombu ma rohangku mida nasida, umpatonku ma podangku, siaphonon ni tanganku ma nasida.\n15:10 Diombushon Ho hosam, gabe dilungkupi laut nasida, angka lonong ma nasida songon simbora tu bagasan aek angka na tongam.\n15:11 Ise ma songon Ho, ale Jahowa di tongatonga ni angka debata? Ise ma songon Ho marmulia di bagasan habadiaon, na songkal marpujipujian, na mambahen halongangan?\n15:12 Dung dipatoltol Ho tanganmu siamun, dibondut tano i nasida.\n15:13 Ditogihon Ho marhitehite asiasim bangso na pinaluam on; dipatolhas Ho nasida marhitehite hatogaonmu tu bagasan inganan ni habadiaonmu.\n15:14 Dibege angka bangso barita i, gabe angka dotdot nasida, manimbasnimbas ma halak Palistim.\n15:15 Tarsonggot ma uju i angka raja ni Edom, angka hitir ma raja ni Moab; tahuton ma sude isi ni Kanaan.\n15:16 Sai madabu ma tu nasida songgotsonggot dohot hatahuton; tarhatotong ma nasida, songon batu dibahen hinatimbul ni tanganmu, paima taripar bangsom, ale Jahowa; paima taripar bangsom, na tinobusmu.\n15:17 Sai pamasuk ma nasida, jala lopokkon nasida tu dolok partalianmi, haojahan ni ingananmi na pinaulim, ale Jahowa; tu habadiaon, na pinajok ni tanganmu, ale Tuhan.\n15:18 Jahowa do Raja ro di salelenglelengna.\n15:19 Ai bongot tu bagasan laut do hoda ni Firaun dohot angka huretana ro di parsihundulna, jadi dipasuang Jahowa ma angka aek ni laut i mangalungkupi nasida; alai anggo halak Israel mardalan di na mahiang do nasida di tongatonga ni laut.\n15:20 Dung i ditiop si Meryam boru panurirang, iboto ni si Aron odap sada di bagasan tanganna, jala ruar sude angka boruboru marudurudur mangihuthon ibana masitiop odapna be.\n15:21 Jadi marende taripar ma si Meryam tu nasida; marende ma hamu tu Jahowa, ai marmulia situtu do Ibana; hoda dohot parsihundulna diusophon tu bagasan laut.\n15:22 Dung i didokkon si Musa ma halak Israel borhat sian laut arung, asa mardalan nasida tu halongonan Sur; jadi mardalan ma nasida tolu ari di bagasan halongonan i, ndang jumpangan aek nasida.\n15:23 Dung i sahat ma nasida tu Mara; alai ndang tarinum nasida aek sian Mara, ai na paet do i; ala ni do umbahen margoar Mara.\n15:24 Jadi marmungutmungut ma bangso i dompak si Musa, ninna ma: Aha na ma siinumonnami?\n15:25 Dung i mangangguhi ma si Musa tu Jahowa, gabe dipatuduhon Jahowa ma tu ibana sada hau, na nireongkonna tu aek, jadi tonggi ma aek i. Disi, ma dibahen tu nasida sada patik dohot uhum, jala disi ma nasida diunjuni.\n15:26 Jala didok ma: Molo burju ditangihon ho soara ni Jahowa Debatam, jala diulahon ho na tigor di rohana, jala dipinggol ho angka patikna, jala diradoti ho sude angka uhumna: Ndang pamasaonku tu ho nanggo sada sahit, angka na hupamasa tu Misir, ai Ahu do Jahowa pandaonim.\n15:27 Dung i sahat ma nasida tu Elim, adong do disi mual sampulu dua, jala pitupulu harambir, gabe marsaro ma nasida disi di lambung aek i.\nLabel: Alkitab Bahasa Batak, II MUSA, Padan Na Robi


Ester 9 (TOBA)\nI. Mangalo jala marlulu halak Jahudi dompak musunasida i 1-16. II. Parmulaan ni ari raya Purim 17-32\n1(I.) Tole di bulan hurung, i ma bulan Adar, di ari sampulu tolu bulan i, naung binuhul ni hata ni rajai dohot parentana ulahononhon nian, di ari naung hinirim ni angka musu ni halak Jahudi tunduk nasida bahenonna, hape marsibalik do tahi, halak Jahudi balik patundukkon halak na mangkagigihon nasida.\n2Jadi marpungupungu ma halak Jahudi di bagasan hutanasida dohot di saluhut luat ni raja Serses, asa mangalaluhon tangan tu halak na naeng mangago nasida, jala ndang manahan jongjong nanggo sahalak maradophon nasida, ai biar mida nasida songgop do tu saluhut bangso.\n3Tole saluhut induk ni angka luat dohot pangarajai dohot partohonan pinabangkit ni rajai dohot halak angka na mangaradoti ulaon ni rajai, pasangaphon halak Jahudi; ai songgop do tu nasida biar mida si Mordahai.\n4Ai tung na timbul do si Mordahai di bagasan jabu ni rajai, jala baritana marlupuk tu saluhut angka luat; ai lam leleng, lam timbul do halak si Mordahai.\n5Jadi dipatunduk halak Jahudi ma saluhut musunasida i marhite sian podang, bunubunu dohot harendepon, tung guru lomo ni rohana do dibahen nasida tu halak na mangkagigihon nasida.\n6Di huta Susan pe dibunu jala diago halak Jahudi do lima ratus baoa.\n7Dibunu nasida huhut si Parsandata, si Dalpon, si Aspata.\n8Si Porata, si Adalia, si Aridata.\n9Si Parmasta, si Arisai, si Aridai dohot si Waisata.\n10I ma na sampulu anak ni si Haman, anak ni si Hamedata, musu tihus ni halak Jahudi, alai ndang dihahua anggo ugasannasida.\n11Laos di ari na sasada i sahat do bilangan ni jolma angka na binunu di bagasan huta Susan tu adopan ni rajai.\n12Dung i ninna rajai ma tu si Ester jolmana i, nunga dibunu halak Jahudi di huta Susan lima ratus baoa, direndephon dohot na sampulu anak ni si Haman; aha ulaning binahennasida di luat ni rajai angka na asing, jala aha dope pangidoanmu? Ingkon lehonon do i tu ho, jala aha dope sihol ni roham? Ingkon pasauton do!\n13Dung i ninna si Ester ma: Molo tung denggan di roha ni rajai, sai diloas rajai ma nang marsogot halak Jahudi angka na di Susan mangulahon hombar tu parenta sadarion, asa digantung nasida na sampulu anak ni Haman i tu hau.\n14Jadi didokkon rajai ma ingkon songon i bahenon, parenta i pe dilehon do di Susan, jala na sampulu anak ni si Haman digantungkon do i.\n15Nang di ari sampulu opat, bulan Adar marpungupungu do halak Jahudi, angka na di Susan, jala dibunui di Susan tolu ratus halak; alai ndang dais tangannasida anggo tu ugasannasida i.\n16Alai anggo pasipasi ni halak Jahudi, angka na di luat ni rajai marpungupungu do pangoluhon hosanasida i, gabe marhasonangan maradophon musunasida i, jala dibunui halak na mangkagigihon nasida pitupulu lima ribu halak; alai ndang dais tangannasida anggo tu ugasannasida i.\n17(II.) I ma na masa di ari sampulu tolu, bulan Adar, gabe marhasonangan nasida di ari sampulu opat bulan i, gabe dibahen nasida ma i ari panggalangan dohot las ni roha.\n18Alai anggo halak Jahudi, angka na di Susan marpungu do di ari sampulu tolu dohot sampulu opat, jala marhasonangan di ari sampulu lima bulan i, jala dibahen ma i ari panggalangan dohot las ni roha.\n19Dibahen i anggo halak Jahudi, angka na maringan di angka huta pagaran, ari sampulu opat bulan Adar dibahen nasida, ari las ni roha, panggalangon dohot ari raya, laos masipiringan nasida disi ganup tu alealena.\n20Dung i disurathon si Mordahai ma angka jamita on, jala ditongoshon angka surat tu sude halak Jahudi, angka na maringan di saluhut luat ni raja Serses, tu angka na jonok dohot tu angka na holang.\n21Umpatikkon di nasida, ingkon marari raya nasida di ari sampulu opat dohot sampulu lima bulan Adar ganup taon.\n22Bahen ari parningotan di hasonangan ni halak Jahudi maradophon musunasida i; ai di bulan i do martungkar gondok ni rohanasida gabe las ni rohana, jala arsak ni rohanasida, gabe ari raya; ingkon bahenonnasida do angka ari i gabe ari panggalangan dohot las ni roha, jala masipiringan ganup dohot alealena, huhut marsilehonlehon tu halak na pogos.\n23Dung i diundukkon halak Jahudi ma, ingkon ulahononna naung pinungkana i dohot naung sinurat ni si Mordahai tu nasida.\n24Ai nunga pola disangkap si Haman, anak ni si Hamedata, pinompar ni si Agag, musu tihus ni sude halak Jahudi, naeng agoonna nasida; nunga pola didabu tondung, i ma Pur, naeng maniaphon dohot mangago nasida.\n25Alai dung masuk si Ester tu adopan ni rajai, dilehon rajai ma surat parenta, ingkon tulak sangkapna hamagoan, naung sinangkap ni si Haman dompak halak Jahudi, marsibalik songgop tu uluna, gabe targantung ibana dohot angka anakna tu hau.\n26Ala ni do umbahen digoar nasida angka ari on Purim, mangihuthon goar Pur; ala ni saluhut hata ni suraton dohot ala ni sude na niidanasida taringot tusi manang naung sahat tarbortik tu nasida.\n27Dipatikkon jala diundukkon halak Jahudi ma i, ingkon nasida dohot pinomparnasida ro di sude halak angka na masuk tu nasida, na so tupa laosannasida, ingkon marari raya nasida di ari na dua i ganup taon, hombar tu hata ni surat i dohot tingki naung binuhul hian.\n28Jala angka ari on patut, ingkon ingoton jala marulaon disi, ingoton ni saluhut pinompar, luat dohot huta sadasada; jala na so tupa laosan angka ari Purim on di tongatonga ni halak Jahudi, jala na so tupa mansohot parningotanna di pinomparnasida sogot.\n29Alai anggo si Ester, jolma ni rajai, boru ni si Abigail dohot si Mordahai halak Jahudi mambahen nasa gogona manurathon surat tingting laho umpatikkon surat Purim na paduahon on.\n30Dung i ditongoshon ma angka surat tu sude halak Jahudi, angka na maringan di na saratus duapulu pitu luat gomgoman ni Serses, mardongan hata dame dohot hasintongan.\n31Asa dipatikkon nasida angka ari Purim on di angka tingki angka naung binuhul, naung pinatik ni si Mordahai, halak Jahudi i, dohot si Ester, jolma ni rajai tu nasida, naung pinatikna di ibana sandiri dohot di pinomparnasida, angka hata parpuasaon dohot andungnasidai.\n32Parenta ni si Ester pahothon angka ari raya taringot tu Purim on, laos tarsurat di bagasan sada buku.


Bilangan 19 (TOBA)\nI. Pangurasion marhitehite sirabun sian lombu na rara 1-10. II. Aek pangurasan dohot parture ni pamangkena disi 11-22\n1(I.) Dung i ro muse hata ni Jahowa tu si Musa dohot tu si Aron songon on:\n2On ma aturan ni patik, na tinonahon ni Jahowa, ninna do: Dokkon ma halak Israel asa ditogu nasida tu ho sada lombu boruboru na rara na so marlindang manang martihas, jala na so dung hapampean ni auga.\n3Jala pasahat hamu ma i tu malim Eleasar, asa ditogu lombu i tu balian ni parsaroan, laos disi ma diseat di adopanna.\n4Dung i ingkon sornophonon ni malim Eleasar ma jarijarina mambuat sian mudarna i, jala pistikkononna sian mudar i dompak undungundung parluhutan i pola pitu hali.\n5Dung i suda ma tutungonna lombu i di adopanna ro di bobakna, sibukna, tole mudarna ro di napana, ingkon tutungonna do.\n6Dung i ingkon buaton ni malim i ma hau ares dohot sanggul Hissop dohot bonang na rara, laos timpalhononna ma i tu tongatonga ni pamurunan di lombu i.\n7Dung i ingkon sunsion ni malim i ma pangkeanna jala didionna dagingna di bagasan aek, dung i jadi ma ibana masuk tu parsaroan, alai ingkon ramun malim i sahat ro di bodari.\n8Halak na manutung lombu i pe, ingkon sunsionna pangkeanna dohot aek jala didionna dagingna di bagasan aek, laos ramun ibana sahat ro di bodari.\n9Dung i ingkon papunguon ni sada baoa naung niuras sirabun sian lombu i, jala usehononna do i di balian ni parsaroan tu inganan na pansing, asa dipajop disi pangkeon tu luhutan ni halak Israel mambahen aek pangurason; ai pelean pardosaan do i.\n10Halak na papunguhon sirabun sian lombu i pe, ingkon sunsionna do pangkeanna jala ramun ibana sahat ro di bodari. I ma gabe aturan na hot salelenglelengna di halak Israel dohot di halak dagang na maisolat di tongatonganasida.\n11(II.) Manang ise na manjama halak naung mate, manang bangke ni sada jolma, ingkon ramun ibana pitu ari lelengna.\n12Ingkon urasonna ma dirina sian dosa marhite sian aek i di ari patoluhon dohot di ari papituhon, asa ias ibana muse; alai molo tung so diuras dirina sian dosa i di ari patoluhon dohot di ari papituhon, ndang tarbahensa ias.\n13Manang ise na manjama halak naung mate, manang bangke ni sada jolma, hape ndang olo ibana manguras dirina sian dosa i, inganan ni Jahowa do na niramunanna disi, ingkon siaphononhon jolma sisongon i sian tongatonga ni Israel, ala so pinistikkon tu ibana aek pangurason i, tong do ibana ramun saleleng lohot dope haramunonna di ibana.\n14On do huhut patikna: Tung sura mate sada jolma di bagasan sada undungundung, jadi manang ise na masuk tu bagasan undungundung i, jala manang ise na di bagasan undungundung i hian, ingkon ramun ibana pitu ari lelengna.\n15Songon i nasa isian na tedek na so marlangkop na nirahutan, ramun do i.\n16Jala manang ise na manjama di ladang sada halak na mate, binahen ni podang, manang bangke ni sada jolma manang holiholina manang hinamborna, ingkon ramun ibana pitu ari lelengna.\n17Ingkon buaton ni halak do di jolma na ramuni sian sirabun ni pelean pardosaon na tinutung i, jala usehononna tusi aek na mangolu di bagasan sada guriguri.\n18Dung i buaton ni sada baoa na ias ma sanggul Hissop jala sornophononna tu bagasan aek i, laos pistihanna ma undungundung i ro di sude ulaula dohot jolma angka na di bagasan; dohot tahe jolma na manjama holiholi ni na mate manang halak na binunu manang halak na mate boti manang hinambor.\n19Alai ingkon pistihan ni halak na ias i do halak na ramuni di ari patoluhon dohot di ari papituhon, jala urasanna ibana sian dosana di ari papituhon, sunsionna huhut pangkeanna jala maridi ibana di bagasan aek, gabe ias ibana bodari.\n20Alai manang ise baoa na ramun, hape ndang olo ibana manguras dirina sian dosana, ingkon siaphononhon ibana sian tongatonga ni huria i, ai habadiaon ni Jahowa do na niramunanna disi, ala so pinistikkon aek pangurason i tu ibana, laos ramun ma ibana.\n21Ingkon i ma gabe aturan na hot salelenglelengna di nasida; jolma na mamistikkon aek pangurason i pe, ingkon sunsionna do pangkeanna; jala manang ise na manjama aek pangurason i, ingkon ramun ibana sahat ro di bodari.\n22Jala manang aha pe na jinama ni halak na ramuni, ingkon ramun do i; jala manang ise na manjama halak na ramuni, ingkon ramun ibana sahat ro di bodari.


Hesekiel 18 | Alkitab TOBA\n← Hesekiel 19\nHesekiel 17 →\nAugust 17, 2008 · 13:18\n18:1 Dung i ro muse hata ni Jahowa tu ahu songon on:\n18:2 Ala ni aha umbahen sai pangkeonmuna hata umpama on taringot tu tano Israel mandok: Angka amaama manganhon parbue ni hau anggur na asom, gabe ngiluan ia angka ngingi ni anakna!\n18:3 Songon sintongna mangolu ahu, ninna Tuhan Jahowa, tung na so jadi be pangkeonmuna hata umpama i di Israel.\n18:4 Ida ma, ahu do nampuna saluhut tondi ni jolma, nang tondi ni amaama, nang tondi ni anakna, ahu do nampunasa. Tondi ni manang ise na mardosa, ingkon i do mate.\n18:5 Alai molo gabe partigor manang ise, jala diulahon uhum dohot hatigoran.\n18:6 Ndang mangan tibaltibal ibana di atas ni angka dolok, ndang manaili matana tu angka ganaganaan ni pinompar ni Israel, jala ndang diramuni jolma ni donganna, jala ndang jumonok ibana tu parompuan jumpa diida hasomalanna.\n18:7 Jala ndang dirupa manang ise; gade jinalona i dipaulak do tu parutang, ndang olo ibana mangarampas ugasan na nirampas, rotina dilehon do tu na male, jala diparulosi do na marsaemara.\n18:8 Ndang paurangkon hepeng ibana, jala ndang torbang pambuatna di laba, ditait do tanganna mulak sian hageduhon, uhum hasintongan do dibahen manguhum halak na marsalisi.\n18:9 Diparangehon do angka patikki, jala diradoti angka uhumhu laho mangulahon hasintongan; i ma halak partigor, sai na mangolu do ibana, ninna Tuhan Jahowa.\n18:10 Hape tung sura ditubuhon ibana sada anak siulahon roharoha, na mandurushon mudar, manang diulahon tu donganna nanggo sada sian angka bongka ondeng.\n18:11 Jala ndang diulahon ibana agia aha sian angka parjolo i, tung mangan do ibana di atas ni angka dolok, jala diramuni jolma ni donganna.\n18:12 Tung dirupa do na dangol dohot na parir, jala dirampas do ugasan naung nirampas, jala dipatehon gade ni parutang, jala manaili matana tu angka ganaganaan, huhut mangulahon biasbias ibana.\n18:13 Dipaurangkon hepengna, jala matorbangku pambuatna di laba, tung tagamon mangolu ma ibana? Tung na so jadi mangolu ibana, ala na niulana saluhut biasbias ondeng, ingkon mate ibana! Ingkon manginona tu ibana sogot mudarna!\n18:14 Jala ida ma, tung sura ditubuhon ibana sada anak, na marnida sandok dosa, angka na niula ni amana, diida pe, hape ndang diulahon sisongon i:\n18:15 Ndang mangan tibaltibal ibana di atas ni angka dolok, jala ndang manaili matana tu angka ganaganaan ni pinompar ni Israel, ndang diramuni jolma ni donganna.\n18:16 Ndang dirupa manang ise, jala ndang dipatehon gade jinalona i, jala ndang dirampas ugasan na nirampas, sipanganonna dilehon do tu na male, jala diparulosi do na marsaemara.\n18:17 Dipasurut do tanganna sian na dangol, jala ndang matorbangku pambuatna di anak ni hepeng dohot di laba, diulahon do uhumhu, angka patikku diparangehon do: Ibana ma na so tagamon mate ala ni hajahaton ni amana, ingkon mangolu situtu ibana.\n18:18 Alai anggo amana, ala mangulahon pangarupaon ibana, dirampas do ugasan ni donganna, jala diulahon do na so jadi di tongatonga ni bangsona, ida ma, ingkon mate do ibana di bagasan hajahatonna.\n18:19 Hape anggo hamu mandok: Boasa so manginona tu anakna hajahaton ni amana? Ala na mangulahon uhum dohot hatigoran anak i, saluhut angka patikki diradoti do jala diulahon, tongon tahe ingkon mangolu ibana.\n18:20 Tondi ni manang ise na mardosa, ingkon i do mate! Ndang jadi manginona tu anak hajahaton ni amana, tu ama, pe ndang jadi manginona hajahaton ni anakna. Ingkon songgop sogot hatigoran tu partigor, jala hajahaton tu parjahat.\n18:21 Alai tung sura ditundalhon roha ni parjahat i saluhut dosana, angka na niulana na sai laon, jala diradoti saluhut angka patikki, jala diulahon uhum dohot hatigoran, tongon do ingkon mangolu ibana, ndang jadi mate.\n18:22 Saluhut hajahaton angka na niulana na sai laon, ndang jadi jujuran tu ibana, hatigoran na niulahonna i do hangoluhononna.\n18:23 Tung tagamon marlomo ni roha ma ahu mida hamatean ni parjahat i, ninna Tuhan Jahowa; nda tagonan nian, molo muba rohana i sian dalanna angka na sai laon, asa mangolu ibana.\n18:24 Alai tung sura ditundalhon halak partigor i hatigoranna i, jala diulahon na so uhum paihutihuthon saluhut biasbias, angka na niula ni parjahat hian laos diula, tung patut ma mangolu ibana? Saluhut hatigoranna angka na niulana na sai laon, ndang be ingoton, ingkon di bagasan panundaliaonna na niulana do ibana mate dohot di bagasan dosana angka naung binahenna i.\n18:25 Hape anggo hamu mandok: Ndang sintong dalan ni Tuhan i! Ua tangihon hamu ma, ale pinompar ni Israel! Tung tarbahen ma so sintong dalanku? Dalanmuna do tahe na so sintong.\n18:26 Ai molo ditundalhon partigor hatigoranna i, jala diulahon na so uhum, gabe mate ibana alani: Ingkon mate di bagasan hajahaton naung niulana do ibana.\n18:27 Alai parjahat i pe, molo tung ditundalhon hajahaton na niulana na sai laon, jala diulahon uhum dohot hatigoran: Pangoluhon tondina ma ibana disi.\n18:28 Laos mananda rohana, jala ditundalhon saluhut hajahaton angka na niulana na sai laon, tongon do ingkon mangolu ibana, ndang jadi mate.\n18:29 Hape ro ma anggo pinompar ni Israel mandok: Ndang sintong dalan ni Tuhan i! Tung tarbahen ma so sintong angka dalanku ale pinompar ni Israel? Dalanmuna i do tahe na so sintong!\n18:30 Dibahen i ale pinompar ni Israel, uhumonku ma hamu sogot, ganup hombar tu angka dalanna be, ninna Tuhan Jahowa. Sai mulak ma hamu, jala tundalhon hamu ma saluhut hajahatonmuna, asa unang hajahaton i gabe partuktuhan di hamu!\n18:31 Sai reongkon hamu ma sian hamu saluhut pangalaosionmuna, angka naung binahenmuna i, jala ulahon hamu ma di hamu roha na imbaru dohot tondi na imbaru; boasa tung tagonan mate hamu, ale pinompar ni Israel?\n18:32 Ai ndang lomo rohangku mida hamatean ni na mate, ninna Tuhan Jahowa. Antong pauba hamu ma rohamuna, asa mangolu hamu!


Douluo Dalu 71 page 1 - Read naruto manga in Nine Manga\nDouluo Dalu 71 page 1\nTips: You're reading Douluo Dalu 71, please read Douluo Dalu 71 english scan online from right to left. You can use left and right keyboard keys or click on the Douluo Dalu 71 image to browse between Douluo Dalu 71pages.\nDouluo Dalu 71 Chapter Navigation:\nPrevious Chapter: Douluo Dalu 70\nNext Chapter: Douluo Dalu 72\nDouluo Dalu 71 page Chapter Navigation:\nTags:read Douluo Dalu 71 english, Douluo Dalu 71 raw manga, Douluo Dalu 71 online, Douluo Dalu 71 chap, Douluo Dalu 71 chapter, Douluo Dalu 71 high quality, Douluo Dalu 71 manga scan


PETRUS | NAMA KU : HAN\nHan Tua ♦ October 17, 2013 ♦ Leave a comment\n1:1 Ahu surat ni si Petrus, apostel ni Jesus Kristus, mandapothon angka paisolat, naung tarpillit, na marserak di Pontus, Galatia, Kappadosia, Asia dohot Bitinia,\n1:2 marguru tu panandaon ni Debata Ama hian, di bagasan Tondi na pabadiahon, tu pangoloion dohot pangurasion ni mudar ni Jesus Kristus: Singkop ma di hamu asi ni roha dohot dame!\n1:3 Pinuji ma Debata, Ama ni Tuhanta Jesus Kristus, naung manubuhon hita paduahalihon, sian godang ni asi ni rohana, marhitehite haheheon ni Jesus Kristus sian angka na mate, asa marpangkirimon na mangolu hita.\n1:4 Di siteanon na manongtong, na so marlindang, na so ra malos, na sinimpan di banua ginjang di hamu.\n1:5 Ai diramoti do hamu hinorhon ni gogo ni Debata marhitehite haporseaon, asa sahat tu haluaon, naung rade sipapataron di tingki na parpudi i.\n1:6 I do dihalashon hamu, nang pe marsak hamu satongkin nuaeng, di bagasan ragam ni pangunjunan, molo tung ingkon i.\n1:7 Ai naeng jumpang do hatauon ni haporseaonmuna, na andul ummarga sian sere na so manahan, nang pe diuji api i, bahen pujipujian dohot hamuliaon dohot hasangapon, di hapapatar ni Jesus Kristus i.\n1:8 Atik pe so dung diida hamu Ibana, dihaholongi hamu do Ibana, na hinaporseaanmuna, nang so diida hamu Ibana nuaeng, gabe mariaia do hamu, di bagasan halalas ni roha na so tarhatahon jala na tongam,\n1:9 gabe jaloonmuna do ujung ni haporseaonmuna, i ma haluaon ni tondimuna.\n1:10 I ma haluaon, na niluluan jala pinamanatmanat ni angka panurirang, naung manurirangkon asi ni roha na tu hamu i.\n1:11 On do dipamanatmanat nasida: Manang andigan jala manang sadihari tingkina dituduhon Tondi ni Kristus i, na di bagasan nasida, na mangkatindangkon hian angka haporsuhon, na naeng songgop tu Kristus i, ro di angka hasangapon na dipudi ni i.\n1:12 Dipapatar pe i tu nasida, ndada di nasida sandiri, di hamu do na niradotannasida i. Laos i do na pinaboa ni angka parbarita na uli nuaeng tu hamu marhitehite Tondi Parbadia, naung sinuruna sian banua ginjang. Masihol do angka pardisurgo mamereng tu bagasanna.\n1:13 Dibahen i, hohosi hamu ma rohamuna; torang ma rohamuna; sandok mangkirim ma hamu di asi ni roha na tarboan tu hamu, di hapataron ni Jesus Kristus.\n1:14 Songon dakdanak sipangoloi ma hamu; unang ma paihutihut hamu be sangkapsangkap ni roha, uju di haotoonmuna najolo.\n1:15 Alai mangihuthon Nabadia i, na manjou hamu, dohot ma hamu gabe badia di nasa parangemuna!\n1:16 Ai na tarsurat do: “Badia ma hamu, ai na badia do Ahu!”\n1:17 Molo Ama digoar hamu Ibana, na so marnida rupa, laho manguhumi nasa jolma marguru tu pambahenanna, marhatahuton ma hamu marparange di tingki paisolatanmuna!\n1:18 Ai diboto hamu do: Ndada binahen ni sere manang perak, angka na olo buruk, umbahen na malua hamu sian adatmuna na so marniula i, na tineanmuna sian angka amamuna;\n1:19 alai binahen ni mudar ni Kristus na arga i do, na songon mudar ni birubiru na so hasurahan, na so marlindang.\n1:20 Naung ditodo do Ibana hian, tagan so ojak dope portibi on; alai dipapatar do di ujung ni angka tingki, ala ni hamu.\n1:21 Marhitehite Ibana do dihaporseai hamu Debata, na pahehehon Ibana sian angka naung mate, jala na mangalehon hasangapon tu Ibana, asa tu Debata haporseaon nang pangkirimonmuna.\n1:22 Paias hamu ma rohamuna, marpangoloion di hasintongan, mangeahi haholongon na so marlaok di dongan, asa masihaholongan situtu hamu sian nasa roha.\n1:23 Ai nunga mangulahi tubu hamu, ndada sian boni na olo basebasean, sian na manongtong do: Binahen ni hata na mangolu jala na mian i, na sian Debata.\n1:24 Ai “songon duhutduhut do nasa daging, songon bungabunga ni duhutduhut i do saluhut hasangaponna. Nunga malos duhutduhut i jala marurus bungabungana”.\n1:25 “Alai na mian do ro di salelenglelengna ia hata ni Tuhan i!” I do hata na binaritahon tu hamu\n3:1 Songon i ma angka parompuan: Unduk ma nasida maradophon angka harajaanna be; asa molo so porsea deba di Hata i, gabe meol rohanasida, binahen ni parange ni parompuan i, so pola mardongan hata,\n3:2 molo dibereng nasida parangemuna na bontor, na marhatahuton.\n3:3 Unang ma dipajagarjagar rupana sian duru, marhitehite na mandandani obuk manang marpangkean sere manang na mamangkemangke.\n3:4 Alai jolma parbagasan na buni, na tongtong martondi na lambok jala na dame, i do na arga dietong Debata.\n3:5 I do najolo pangkean ni angka parompuan na badia i, angka na mangkirim tu Debata; unduk do rohanasida maradophon harajaanna.\n3:6 Songon si Sara, dioloi do si Abraham, digoar do ibana tuan. Na gabe angka boruna do hamu, molo diula hamu na denggan, so mabiar mida songgotsonggot.\n3:7 Angka baoa pe songon i ma; marroha ma hamu mangangkupi nasida, ala pardaging na gumale do ina i. Sangap ma bahen hamu nasida, ala dohot do nasida dongan panean di asiasi hangoluan, asa unang tarambat tangiangmuna.\n3:8 Angkup ni i, saroha ma hamu saluhutna, sapangkilaan, angka na marholong ni roha di dongan, na marasi ni roha, na serep!\n3:9 Unang ma baloshon hamu na jat alo ni na jat, panginsahion alo ni panginsahion; lam mamasumasu ma hamu, ai naeng teanonmuna do pasupasu, umbahen na tarjou hamu.\n3:10 Ai “na holong roha di hosana jala na giot marnida ari na sonang, dipasohot ma dilana sian na roa, nang bibirna, asa unang dihatahon ansiansi.”\n3:11 “Dipasiding ma hajahaton diulahon ma na denggan; dilului ma dame, i ma dieahi!”\n3:12 “Ai tu angka parroha na tigor do mata ni Tuhan; jala tu angka pangidoannasida do pinggolna; alai bohi ni Tuhan i do alo ni angka sibahen na jat!”\n3:13 Jala ise do na manjahati hamu, molo diringkoti hamu na denggan!\n3:14 Alai molo tung tumaon na porsuk hamu, ala ni hatigoran, na martua do hamu disi. Unang ma gaor rohamuna, bahenon ni biar ni roha mida nasida!\n3:15 Alai parbadiai hamu ma Kristus, Tuhan i, di bagasan rohamuna; tongtong ma hobas, mangalusi ganup na manungkun hamu taringot tu na hinirim ni rohamuna; alai mardongan lambok ni roha ma dohot biar!\n3:16 Unang ma pola marlobok taroktokmuna, asa tarila nasida na manuhasnuhasi hamu, angka na manginsahi parangemuna na denggan, na di bagasan Kristus i.\n3:17 Ai tagonan do, hamu manaon haporsuhon ala ni ulaon na denggan, molo tung i lomo ni roha ni Debata; unang ma ala ni ulaon na roa!\n3:18 Ai dohot do Kristus mate sahali ala ni angka dosa, na tigor i humongkop angka pargeduk, asa ditogihon hita tu Debata; na tarbunu do ia dagingna, alai dipangolu do anggo tondina.\n3:19 Di bagasan tondi i do Ibana laho marjamita tu angka tondi na di bagasan hurungan i,\n3:20 angka na so mangoloi najolo, di na maimaima lambas ni roha ni Debata, uju di angka ari ni si Noak, di na pinaulina parau na gabe haluaan ni na otik i, i ma na ualu halak, marhitehite aek i.\n3:21 I do tudosan ni pandidion i, na paluahon hamu nuaeng; ndada songon na mambolongkon na rotak sian pamatang, alai na tapangido do disi tu Debata panggora ni roha, na so olo manolsoli be, hinorhon ni haheheon ni Jesus Kristus.\n3:22 Di siamun ni Debata do Ibana, dung laho tu banua ginjang, gabe marunduk do tu Ibana angka surusuruan, angka gomgoman dohot angka hagogoon.\n4:1 Antong, ala naung marsitaonon Kristus di dagingna, roha sisongon i ma gabe sinjata nang di hamu, ai na mansohot mardosa do halak, na mangahap di dagingna;\n4:2 asa manang piga ari nari ariarina di ngolu on, tu lomo ni roha ni Debata ma i; unang ma tu hisaphisap ni roha hajolmaon!\n4:3 Ai sae ma, antong angka ari naung salpu i, di na niulahonmuna roha hasipelebeguon, ai diulahon hamu do disi harorangon, hahisapon, parmabuhon, parmanganon, parminumon dohot pangoloion di ajiajian na so uhum i.\n4:4 Na jaluk do i di rohanasida, na so dohot i be hamu marlojong tu pusat hamagoan i, gabe manginsahi nasida.\n4:5 Alusannasida do sogot Ibana, na hobas manguhumi angka na mangolu nang angka naung mate.\n4:6 Ai umbahen na dipaboa barita na uli nang tu angka naung mate, anggiat mangolu nasida di tondina, marguru tu Debata, nang pe hona uhum di dagingna, marguru tu hajolmaonna.\n4:7 Alai nunga jonok ujung ni saluhutna! Antong, marroha ma hamu, jala manangkas ma rohamuna tu tangiang!\n4:8 Alai di jolo ni saluhutna, masihaholongan situtu ma hamu, ai dihungkupi haholongon ni roha i do godang dosa.\n4:9 Ringkot ma rohamuna masitamuean; unang marungutungut!\n4:10 Masipatureturean ma hamu, ganup marguru tu asiasi na jinalona, songon angka juara bagas na burju di ragamragaman ni asiasi ni Debata.\n4:11 Ia adong na marjamita, naeng ma songon angka pandohan ni Debata; ia adong na marhobas, naeng ma sian hagogoon na nilehon ni Debata, asa di saluhutna i marsangap Debata, marhitehite Jesus Kristus. Di Ibana ma hasangapon ro di salelenglelengna i! Amen.\n4:12 Ale angka haholongan, unang ma jaluk di rohamuna hamohopon i, na ro manguji hamu; unang ma songon na sambar i di rohamuna!\n4:13 Marlas ni roha ma hamu, marguru tu saormuna di angka haporsuhon na tinaon ni Kristus i, asa dohot hamu marlas ni roha jala mariaia, di na gabe patar hasangaponna i.\n4:14 Martua do hamu, molo hona insak hamu ala ni Goar ni Kristus, ala songgop tu hamu Tondi hasangapon na sian Debata.\n4:15 Unang ma adong sian hamu manaon na porsuk, ala mambunu, manang manangko manang marjahat ibana, manang ala diantoi na so ulaonna!\n4:16 Alai molo adong na manaon na porsuk, ala halak Kristen ibana, unang ma hansit rohana; alai dipasangap ma Debata, manjujung Goar i.\n4:17 Ai nunga jumpang tingki ni uhum madabu, mamungka sian bagas ni Debata. Alai molo jumolo tu hita, dia ma ujung ni angka na so mangoloi barita na uli na sian Debata?\n4:18 Jala molo sihol so malua partigor i, tudia ma tagamon halak na so daulat jala sipardosa i?\n4:19 Dibahen i, angka na marhaporsuhon mangihuthon roha ni Debata, dipasahat ma tondina tu Panompa haposan i, marhitehite na mangulahon na denggan.\n5:1 Hupaingot ma angka sintua na di tongatongamuna, ahu dongan sintua jala sitindangi di angka haporsuhon na tinaon ni Kristus, huhut partohap di hasangapon sipapataron sogot:\n5:2 Parmahan i hamu ma punguan ni Debata na di hamu, unang songon na pinaksa, sian las ni roha ma mangihuthon Debata; unang ala ni pangomoan hailaon, sian ringkot ni roha ma!\n5:3 Unang ma songon angka na mamaksa natorop; alai gabe tiruan ma hamu di angka na pinarmahan!\n5:4 Molo i, jaloonmuna ma tumpal hasangapon na so ra malos i, ia dung gabe patar Parmahan na bolon i.\n5:5 Laos songon i ma hamu, angka na umposo, unduk ma hamu di angka na tumunggane! Alai saluhutna ma hamu manolukkon haserepon sama hamu, ai dialo Debata do angka na ginjang roha, alai dilehon do asiasi tu angka na serep marroha.\n5:6 Antong, patutoru hamu ma dirimuna tutoru ni tangan ni Debata na gogo i, asa dipatimbo hamu di tingkina i!\n5:7 Tinggangkon hamu ma nasa na hinolsohon ni rohamuna tu Ibana, ai disarihon do hamu!\n5:8 Torang ma rohamuna, dungo ma hamu; na maotaot do alomuna, sibolis i, songon babiat na marauang, mangalului sibondutonna.\n5:9 Gomos ma hamu mangalo ibana marhitehite haporseaon; ingot hamu ma: Ndang tarbahen so songgop angka haporsuhon sisongon i, nang tu angka hahaanggimuna na di portibi on.\n5:10 Alai anggo Debata, nampuna saluhut asi ni roha, naung manjou hamu tu hasangaponna na manongtong i di bagasan Kristus, pauliulionna, pahotonna jala patoguonna do hamu, dung jolo ditaon hamu satongkin haporsuhon i.\n5:11 Di Ibana ma hagogoon ro di salelenglelengna! Amen.\n5:12 Marhite sian si Silwanus, dongan haposan i, di rohangku, hubahen surat na saotik on tu hamu, mangapoi jala mangkatindangkon, i do sintong asi ni roha ni Debata, hajongjonganmuna.\n5:13 Na mandok tabi tu hamu huria na di Babel, na tarpillit rap dohot hita, angkup ni si Markus, anakki.\n5:14 Masitabian ma hamu huhut masiummaan di bagasan holong ni roha. Dame ma di saluhut hamu, angka na di bagasan Kristus!\n← EE (EVANGELISM EXPLOTION)\nKISAH BURUNG RAJAWALI →


08 Rut | Alkitab TOBA\nCategory Archives: 08 Rut\nAugust 21, 2008 · 12:18\n1:1 Dung i uju manggomgomi angka panguhum, masa ma haleon potir di tano i. Jadi bungkas ma sada halak sian Betlehem Juda rap dohot jolmana dohot anakna dua halak, laho maisolat tu luat Moab.\n1:2 Ia goar ni baoa i si Elimelek do, ia goar ni jolmana si Naomi, ia goar ni anakna na dua i si Malon dohot si Kilian, halak Eprata i do nasida sian Betlehem Juda. Jadi dung tolhas nasida tu luat Moab, laos maringan nasida disi.\n1:3 Dung i mate si Elimelek, sinonduk ni si Naomi, gabe holan parompuan i nama tinggal rap dohot anakna na dua i.\n1:4 Dung i dibuat nasida ma boru Moab bahen jolmanasida, goar ni na sada si Orpa, goar ni na sadanari si Rut. Jadi dung adong arga sampulu taon nasida maringan disi.\n1:5 Mate ma dohot nasida duansa, si Malon dohot si Kilian, gabe tarpunjung ma parompuan i di panading ni anakna na dua i dohot sinondukna i.\n1:6 Dung i hehe ma parompuan i rap dohot parumaenna na dua i, asa mulak sian luat Moab, ai tarbortik do tu pinggolna di luat Moab naung marpangulahi roha ni Jahowa mida bangsona mangalehon sipanganon tu nasida.\n1:7 Jadi ruar ma nasida sian inganan paisolatanna na sai laon rap dohot parumaenna na dua halak i, asa mardalan sumuang tu tano Juda.\n1:8 Dung i ninna si Naomi ma tu parumaenna na dua i: Laho ma hamu mulak ganup tu bagas ni inana be. Sai marasi ni roha ma Jahowa mamaloshon tu hamu, hombar tu na binahenmuna tu angka na mate dohot tu ahu!\n1:9 Sai dibasabasahon Jahowa ma tu hamu, asa jumpangan hasonangan hamu, ganup di jabu ni sinondukna be! Dung i diumma ma nasida, laos dipangiar be suarana tumatangis.\n1:10 Dung i ninna nasida ma tu simatuana i: Ingkon udur hita mulak tu bangsom.\n1:11 Alai ninna si Naomi ma: Mulak ma hamu, ale angka dainang! Boasa naeng mardalan hamu rap dohot ahu? So tagamon adong be tubu anakku bahen sinondukmuna dohot.\n1:12 Mulak ma hamu, ale angka dainang, ai nunga matuahu ahu anggo tung marsinonduk mangan muse. Tung sura pe hudok: Adong dope sihirimon di ahu, jala saborngin on dope ahu marsinonduk mangan, jala tubuan anak ahu.\n1:13 Tung tarpaima hamu ma nasida paima magodang? Tung tarpunjung ma hamu bahenon ni, gabe sundat marsinonduk mangan? Unang ma songon i ale angka dainang, ai sumapot dope na huae sian hamu, ai ruar huhut tangan ni Jahowa marbajo i ahu.\n1:14 Jadi dipangiar nasida muse suarana be, manggogo tumatangis, laos diumma si Orpa ma simatuana i, alai marsihohot ma anggo roha ni si Rut tu nasida.\n1:15 Dung i ninna si Naomi ma: Ida ma, nunga mulak ia haham tu bangsona dohot tu debatana, mulak ma dohot ho mangihuthon hahami.\n1:16 Alai ninna si Rut ma mangalusi: Unang sai sosoi ahu tumadingkon ho, laho sirang sian ho; ia tusi ho laho, ingkon tusi ihuthononku; ia tusi ho maringanan, ingkon tusi ahu maringanan; bangsom nama bangsongku, Debatam nama Debatangku.\n1:17 Ia disi ho mate, ingkon disi ahu mate, disi do ahu huhut naeng tartanom. Sai songon i ma dibahen Jahowa tu ahu, jala songon i ditambai tu joloan on, holan hamateani nama tarbahen manirang ahu sian ho.\n1:18 Jadi dung diida si Naomi, sai pir hatana naeng mardalan rap dohot ibana, dipasohot ma hatana manosoi nasida.\n1:19 Dung i mardalan ma nasida duansa, paima sahat tu Betlehem. Jadi dung sahat nasida tu Betlehem, riburan ma sude isi ni huta i ala ibana, angka ninna ma: On do hapengani si Naomi?\n1:20 Alai ninna ibana ma mandok nasida: Unang be goar hamu ahu si Naomi, tagonan goar hamu ahu si Paet ai paet situtu do pambahenan ni Nasunhinagogo tu ahu.\n1:21 Mararta godang ahu laho borhat sian on, alai marsangkot bulung ahu mulak, dibahen Jahowa. Boasa dope goaronmuna ahu si Naomi, nunga tung tarjepol ahu dibahen Jahowa, jala marhinamago dibahen Nasunhinagogo i.\n1:22 Alai tongon uju mamungka gotilon patumonaan sahat tu Betlehem si Naomi dohot si Rut, boru Moab parumaenna i rap dohot ibana, mulak sian Moab.\nFiled under 08 Rut, 1 Padan Na Robi\nTagged as Rut\n2:1 Dung i adong ma di si Naomi sahalak sihasolhotan ni sinondukna nahinan, na mora jong do ibana, dongan samarga ni si Elimelek, goarna si Boas.\n2:2 Dung i ninna si Rut, boru Moab i ma mandok si Naomi: Ua loas ma ahu laho tu ladang manjomputi biur paihutihut halak na marasi ni roha mida ahu. Jadi ninna si Naomi ma tu ibana: Antong laho ma dainang.\n2:3 Dung i laho ma ibana, jala sahat tu ladang manjomputi biur paihutihut angka panggotil. Jadi tongon nasida tu ladang golat ni si Boas, dongan samarga ni si Elimelek.\n2:4 Jadi ida ma, tongon ro si Boas, sian Betlehem, didok ma mandok angka panggotili: Didongani Jahowa ma hamu! Jadi didok nasida mandok ibana: Sai dipasupasu Jahowa ma ho!\n2:5 Dung i didok si Boas ma mandok naposona, na manguluhon angka panggotili: Boru ni ise do na marbaju on?\n2:6 Jadi ro ma alus ni naposo na manguluhon angka panggotili mandok: I ma boru Moab, na mulak rap dohot si Naomi sian luat Moab.\n2:7 Ro nangkin hatana songon on: Ue loas ma ahu manjomputi di holangholang ni angka tibalan paihutihut angka panggotil! Jadi ro ibana tutu, jala sai dinunuti do sian na sogot rasirasa nuaeng; satongkin sambing dope ibana hundulhundul di bagasan soposopo on.\n2:8 Dung i ninna si Boas ma tu si Rut: Tangihon ma hatangkon, ale ito! Unang ho laho manjomputi tu ladang na asing, jala unang ho laho sian on, sai marsilohot dison ma ho rap dohot naposongku boruboru.\n2:9 Sai matahon ma ladang tinopotnasida laho manggotil, jala paihutihut nasida. Nunga pola martona ahu tu angka naposongku, asa unang dihaori nasida ho; ia mauas ho, laho ma ho tu panguhatan, jala minum sian aek na tinahuan ni angka naposo i.\n2:10 Jadi manungkap ma si Rut, pola dais bohina tu tano marsomba, huhut didok mandok ibana: Dia do dalanna umbahen marasi roha ho mida ahu, pola disarihon roham ahu halak dagang nian.\n2:11 Dung i ninna si Boas ma mangalusi nasida: Nunga sar dibaritahon halak tu ahu sude uhummu na denggan i, na binahenmu tu simatuam boru, dung mate sinondukmu; na tinadingkonmi amanta dohot inanta dohot tano hagodanganmu, jala laho manopot bangso na so tinanda hian.\n2:12 Sai dibalos Jahowa ma tu ho uhummu na denggan i, jala ingkon marupa na gok ma ho sian Jahowa, Debata ni Israel, na nidapothonmu, laho marondingonding tu toru ni habonghabongna.\n2:13 Dung i ninna si Rut ma: Sai dapotan asi ni roha ma ahu di adopanmu, ale tuanku, ai nunga diapuli ho ahu, jala didok ho hata sipir ni tondi ni naposom boruboru, atik pe so songon sada naposom boruboru ahu nian.\n2:14 Dung i didok si Boas ma tu ibana: Molo jumpang tingki mangan ro ma dohot ho mandapothon, asa mangan sian sagusagu, jala tullukkon sagusagumi tu bagasan ingkau na asom i. Jadi hundul ma si Rut tu lambung ni angka panggotil, dilehon ibana huhut tu nasida biur na binolgang, gabe butong nasida mangan, pola marlobilobi.\n2:15 Jadi dung hehe nasida muse laho manjomputi, ro ma hata ni si Boas mandok tu angka naposona: Pasombu hamu ibana huhut manjomputi di holangholang ni angka tibalan, jala unang paurak hamu nasida.\n2:16 Pampisikpisikkon hamu huhut deba di nasida sian angka tibalan i, jala tadingkon hamu, asa dijomputi, jala unang mangonai hata hamu tu nasida.\n2:17 Jadi sai didatdati nasida manjomputi di ladang i sahat ro di bot ni ari, laos didege ma na jinamputanna i, gabe adong arga saampang eme godangna.\n2:18 Dung i diporsan nasida ma i laho masuk tu huta i, gabe diida simatuana ma na jinamputanna i; laos dirungkai, jala dilehon tu nasida ebaeba sian sipanganonna i.\n2:19 Dung i ninna simatuana i ma tu nasida: Didia ho manjomputi sadarion, jala sian dia on diomo ho? Pinasupasu ma baoa na marpanatap tu ho! Dung i dipaboa nasida ma tu simatuana i manang di ladang ni ise nasida mulaulaon, ninna ma: Si Boas do goar ni baoa nampuna ladang panjomputanki sadarion.\n2:20 Jadi ninna si Naomi ma tu parumaenna i: Pinasupasu ni Jahowa ma ibana, ala so dialang asi ni rohana i tu halak na mangolu dohot naung mate. Angkupni didok si Naomi tu nasida: Baoa i do na sumolhot tu hita, ibana tama sitean hita.\n2:21 Dung i ninna si Rut, boru Moab i ma: Dohot hata on tahe didok mandok ahu: Ingkon angka naposongku hombarhombaronmu, paima sun digotil nasida sandok haumangku.\n2:22 Dung i didok si Naomi ma tu si Rut parumaenna i: Denggan do i, ale inang, ia ruar ho rap dohot angka naposona boruboru, asa unang dihaori halak ho di ladang ni halak na asing.\n2:23 Jadi sai marsilohot ma si Rut tu angka naposo boruboru ni si Boas manjomputi, paima sun gotilon patumonaan dohot gotilon godang, dung i tinggal ibana rap dohot simatuana.\n3:1 Dung i ninna si Naomi, simatuana i ma tu nasida: Ale inang, tung so luluanku hahotanmu, asa marhasonangan ho?\n3:2 On pe nda si Boas i, nampuna naposo boruboru na nidongananmu, na sumolhot tu hita? Ida ma, na mamurpur eme do ibana saborngin on di pardegean.\n3:3 Dibahen i maridi ma ho huhut marpangir, jala solukkon ma pangkeanmu, jala tuat ma ho tu pardegean, alai unang pola tartanda ho tu baoa i, paima sun ibana mangan dohot minum.\n3:4 Ia dung laho modom ibana, jala diboto ho podomanna, laho ma ho mandapothon, jala pasisi bulusanna sian patna, laos papeak ho, dung i paboaonna ma tu ho manang aha sibahenonmu.\n3:5 Dung i ninna si Rut ma tu simatuana i: Saluhut na pinaboami tu ahu, i do bahenonku.\n3:6 Dung i tuat ma ibana tu pardegean i, jala dibahen ma hombar tu saluhut na tinonahon ni simatuana i tu ibana.\n3:7 Jadi dung sun mangan dohot minum si Boas, jala marlas ni roha ibana, laho ma ibana modom tu lambung ni bunbunan ni eme i; jadi ro ma si Rut manisipi, dipasisi ma bulusan sian patna, laos dipapeak ibana.\n3:8 Jadi dung tonga borngin tarsonggot ma baoa i, didadapi ma humaliang, hape ida ma, parompuan sada modom di lambung patna.\n3:9 Dung i ninna ibana ma: Ise do ho? Jadi ninna nasida ma: Ahu do si Rut naposom boruboru; sai paherbang ma habonghabongmu mangulosi naposomon, ai ho do na sumolhot pareak ahu.\n3:10 Dung i ninna si Boas ma: Sai dipasupasu Jahowa ma ho, ale inang! Ai dumenggan dope holong ni roham na parpudi on sian na parjolo i, ala so dipaihutihut ho angka dolidoli, manang halak na pogos manang na mora pe.\n3:11 On pe ale inang, unang ho mabiar! Manang aha pe pinangidom, bahenonku do i tu ho; ai sange isi ni huta on donganku samarga umbotosa, parompuan na punia marpangalaho do ho.\n3:12 On pe, tongon do, na solhot do ahu nian tu ho, alai adong dope na sumolhot sian ahu.\n3:13 Antong dison ma ho saborngin on, anggo manogot, molo tung olo ibana mareakkon ho, denggan do, pareahonna ma ho; alai molo so lomo rohana mareakkon ho, songon sintongna mangolu Jahowa, ahu ma mareakkon ho! Modom ma ho sahat ro di andostorang.\n3:14 Jadi modom ma nasida di lambung patna sahat ro di andostorang. Dung i hehe ma nasida, tagan so masitandaan dope jolma sogotna, ai ninna roha ni si Boas do, sai unang ma diboto halak adong parompuan i ro tu pardegean!\n3:15 Angkup ni didok: Buat tuson mandar na nialithonmi, jala tarehon, laos disuhati ma tusi onom jual eme, laos diampehon tu ibana, dung i laho ibana tu huta.\n3:16 Sahat ma dohot si Rut tu simatuana i, na mandok: Beha do parturena, ale inang? Dung i dipajojor ma tu nasida saluhut na binahen ni baoa i tu ibana.\n3:17 Dipaboa huhut: Eme na onom jualon dilehon tu ahu, ai ninna do mandok ahu: Ndang jadi rumar ho mulak tu simatuam.\n3:18 Dung i ninna si Naomi ma: Pasonang ma roham, ale inang, paima diboto ho ujung ni hata i, ai ndang tagamon pasohoton ni baoa i, nda ingkon marujung sadarion hata i.\n4:1 Dung i laho ma si Boas manopot partungkoan ni huta i, laos hundul disi; jadi ida ma, mamolus ma panean na nidok ni si Boas i, ninna ma: Aning ale, ro ho jolo hundul tuson. Jadi ro ma ibana laos hundul.\n4:2 Dung i dibuat si Boas ma sampulu halak sian angka sintua ni huta i, ninna ma: Hundul hamu tuson, gabe hundul ma nasida.\n4:3 Didok muse tu panean i: Ia hauma golat ni donganta si Elimelek nahinan, nunga digadis si Naomi, na mulak i sian luat Moab.\n4:4 Jadi huambathon ma hatangku mandok: Naeng jolo papataronku hata i tu pinggolmu, on pe tobus ma i di adopan ni halak isi ni huta on dohot di adopan ni sintua ni bangsongku; alai molo so olo ho manobus, paboa di ahu asa huboto, ai ndang adong halak dungkon ni ho manobus, dung ho ahu nama; jadi didok baoa i ma: Ahu ma manobus.\n4:5 Dung i ninna si Boas ma: Sadari ditobus ho hauma i sian tangan ni si Naomi, pagodangonmu ma dohot si Rut, boru Moab i na mangkabaluhon na mate, asa marrindang bahenonmu na mate na mangihutihut pargolatanna.\n4:6 Jadi ninna panean i ma: Molo songon i ndang tarbahen ahu manobus i, atik tung beha mangago partohapanku sandiri ahu disi. Tobus ma di ho sitobusonku hian, ai ndang tarbahen ianggo ahu manobus.\n4:7 Alai songon on do hasomalan di Israel sian na robi dope, molo manobus manang palibehonsa halak, asa tung hot hata i: Ditanggali halak na sambariba ma sipatuna mangalehon tu donganna; i ma hasomalan di Israel.\n4:8 Dung i didok panean i ma tu si Boas: Tobus ma di ho, laos ditanggal sipatuna i.\n4:9 Dung i ninna si Boas ma tu angka sintua i dohot tu sude halak situan na torop i: Sitindangi ma hamu sadarion, paboa naung hutobus sian tangan ni si Naomi luhut na tinading ni si Elimelek nahinan ro di luhut na di si Malon dohot si Kilian nahinan.\n4:10 Angkupni pagodangonku ma si Rut, boru Moab i, jolma ni si Malon nahinan, asa marrindang na mate na mangihutihut pargolatanna, asa unang siap goar ni na mate sian tongatonga ni angka donganna dohot sian bahal ni hutana i. Hamu do sitindangi ni saluhutna i sadarion.\n4:11 Dung i luhut situan na torop angka na di partungkoan i, ro di angka sintua mandok: Hami ma tutu sitindangina! Sai dibahen Jahowa ma parompuan on na masuk tu jabumuna songon si Rahel dohot si Lea, nasida na dua do haroroan ni pinompar ni Israel, sai marhuaso ma ianggo ho di Eprata, jala marbarita goarmu di Betlehem.\n4:12 Pinomparmu pe, sai songon pinompar ni si Peres ma, na tinubuhon ni si Tamar di si Juda marhite sian pomparan sibasabasahonon ni Jahowa tu ho sian parompuan naposo on.\n4:13 Jadi dibuat si Boas ma si Rut bahen jolmana. Jadi dung ditopot si Boas nasida, gabegabean ma nasida ditumpak Jahowa, jala ditubuhon sada anak.\n4:14 Dung i didok angka parompuan i ma mandok si Naomi: Pinuji ma Jahowa, na patongonhon tu ho sadarion sada panean, asa marbarita goarna di Israel.\n4:15 Ingkon ibana ma sipasabam roham dohot pasarisari ho di hatutuamon, ai parumaenmi na holong roha di ho manubuhonsa, na dumenggan di ho sian anak pitu.\n4:16 Dung i dibuat si Naomi ma posoposo i, laos diabing mainunduhonsa, jala ibana gabe parorotna.\n4:17 Dung i ro ma angka parompuan hombar bagasna mambahen goarna, ninna ma: Nunga tubu sada anak di si Naomi, gabe dibahen goarna si Obed, i ma ama ni si Isai, ama ni si Daud muse.\n4:18 On ma angka sundut ni si Peres: Peres manubuhon Hezron.\n4:19 Si Hezron manubuhon si Ram, na manubuhon si Aminadab.\n4:20 Si Aminadab manubuhon si Nahason, na manubuhon si Salmon.\n4:21 Si Salmon manubuhon si Boas, na manubuhon si Obed.\n4:22 Si Obed manubuhon si Isai, na manubuhon si Daud.